title: Albert Einstein -mitali

text: Albert Einstein -mitali on vuosittain myönnettävä tiedepalkinto. Sen myöntää Bernin "Albert Einstein Society". Palkintoa on myönnetty vuodesta 1979. Albert Einstein -mitalia ei tule sotkea toisiin Albert Einsteinin mukaan nimettyihin palkintoihin, joita ovat muun muassa Albert Einstein -rauhanpalkinto ja Albert Einstein -palkinto.Lähde


title: Pentti Sinersaari

text: Pentti Olavi Sinersaari (s. 5. lokakuuta 1956 Elimäki) on entinen suomalainen keihäänheittäjä.


title: Pentti Sinersaari

text: Sinersaari voitti keihäänheiton Suomen mestaruuden kaksi kertaa. Hänen ennätystuloksensa on Aucklandissa vuonna 1979 heitetty 93,84 m, jolla hän oli kauden 1979 maailmantilaston ykkönen. Suomen vuositilaston ykkönen hän oli lisäksi vuosina 1978 (88,90 m), 1981 (91,98 m) ja 1983 (90,90 m). Seuratasolla hän edusti Korian Pontta, Kuusankosken Urheiluseuraa ja Elimäen Vauhtia.


title: Königgrätzin taistelu

text: Königgrätzin taistelu (tunnettu myös nimellä Sadowan taistelu) käytiin 3. heinäkuuta 1866 Preussin ja Itävallan johtaman koalition välillä. Tähän Preussin–Itävallan sodan ratkaisutaisteluun osallistui Preussin 1., 2. ja 3. armeija eli yhteensä noin 225 000 miestä. Preussin joukkoja johti kenraali Helmuth von Moltke. Itävaltalaisia johti kenraali Ludwig von Benedek, jolla oli komennossaan 223 000 miestä.


title: Königgrätzin taistelu

text: Moltke käytti rautateitä joukkojensa siirtoihin ja saapui siksi Königgräziin (nykyiseen Sadowaan, Tšekin tasavaltaan Hradec Královén () lähistölle) ennen Benedekiä, joka joutui siten jättämään vasemman sivustansa lähes suojattomaksi. Lisäksi Benedek oli sijoittanut reservinsä liian lähelle pääjoukkoja, mikä tarkoitti, että preussilaiset voisivat saartaa hänen joukkonsa. Benedek järjesti joukkonsa vanhentuneeseen 1700-luvun tyyliin ja kärsi tappioita jo ryhmitysvaiheessa. Lisäksi Itävallan koalition joukkojen moraali oli huono ja heistä hieman yli 100 000 oli slaaveja, joita taistelun lopputulos ei juuri kiinnostanut.


title: Königgrätzin taistelu

text: 2. heinäkuuta Moltken tiedustelijat paikallistivat itävaltalaiset.


title: Königgrätzin taistelu

text: Lennätinyhteyksien katkettua Preussin 2. armeija ei lähtenyt hyökkäykseen, kuten Moltke oli suunnitellut ja 2. sekä 3. armeija joutuivat Itävallan tykistön tuleen, jolloin preussilaisten hyökkäykset tyrehtyivät, heidän vallattuaan vain pienen metsikön. Tällöin itävaltalaiset ryhtyivät vastahyökkäykseen, joka osoittautui virheeksi, sillä preussilaisilla oli takaaladattavat kiväärit, joilla pystyi ampumaan nopeasti makuultakin. Keskipäivään mennessä ei ollut tapahtunut mitään ratkaisevaa, vaikka itävaltalaiset olivat kärsineet raskaita tappioita, pystyivät he silti pitämään puolensa. Noin kello 14 Preussin 2. armeija saapui rintamalle iskien itävaltalaisten oikeaan sivustaan, joka oli kulunut taistelussa. Samalla Preussin 1. armeija iski itävaltalaisten keskustaan estäen oikean sivustan avustamisen. Pian Itävallan oikea sivustan puolustus murtui ja Itävallan häviö oli sinetöity.


title: Königgrätzin taistelu

text: Benedek onnistui huonon sään, viimeisen vastaiskun ja tykistön tulen turvin vetäytymään pelastaen näin mahdollisimman suuren osan armeijastaan. Silti taistelussa oli kuollut tai haavoittunut 20 000 itävaltalaista ja vain 9 000 preussilaista, lisäksi 20 000 itävaltalaista jäi vangiksi.


title: Königgrätzin taistelu

text: Preussin käyttämä uusi aseteknologia, uuden tekniikan (rautateiden ja lennättimen) hyödyntäminen sekä hyvin koulutettu yleisesikunta takasivat Preussille voiton.


title: Königgrätzin taistelu

text: 23. elokuuta solmittiin rauhansopimus Preussin ja Itävallan välillä. Preussi ei vaatinut Itävallalta lainkaan alueita. Sodan jälkeen Preussin ja Itävallan välit pysyivät varsin hyvinä ja 1879 ne olivat jo niin hyvät, että Saksan ja Itävallan keisarikunnat solmivat kaksiliiton.


title: Seepranuolimonni

text: Seepranuolimonni ("Otocinclus cocama") on eteläamerikkalainen imumonni, jota pidetään myös akvaarioissa.


title: Seepranuolimonni

text: Seepranuolimonni jää pieneksi, yleensä alle viisisenttiseksi. Sen vartalonmuoto on nuolimonneille tyypillinen litteä, haarniskoitu, ja suu kokonaan kalan alapuolella. Muista lajeista sen erottaa poikkiraitojensa ja pyrstön W-kuvion avulla. Kalalla on myös enemmän hampaita kuin lähilajeilla.


title: Seepranuolimonni

text: Seepraimumonneja elää luonnossa Perussa, Ucayali-joessa ja mahdollisesti myös Marañón-joessa. Akvaariokauppaan tulevat yksilöt on kasvatettu yleensä Aasiassa.


title: Seepranuolimonni

text: Vaikka nuolimonnit ovat pienikokoisia, niille suositellaan melko isoa akvaariota, jotta veden laatu pysyy varmasti hyvänä.


title: Seepranuolimonni

text: Seepranuolimonnille sopii kirkas, virtaava vesi, jonka lämpötila on 21-25 astetta ja pH 6-7,5. Ravintona pääasiallisesti kasvispitoinen ruoka.


title: Markkinatunnelma

text:
Markkinatunnelma (engl. "Market sentiment") on sijoittajien laumakäyttäytymiseen liittyvä käsite. Markkinatunnelman ollessa pessimistinen, markkinat voivat ylireagoida odottamattomiin huonoihin uutisiin, kun tappionpelko leviää sijoittajien keskuudessa.
Kurssinousun päättymistä ennakoi euforinen markkinatunnelma, jolloin osakesijoittamista käsitellään runsaasti mediassa ja sijoituskohteita markkinoidaan aggressiivisesti.


title: Jacques Vergès

text: Jacques Vergès (5. maaliskuuta 1925 Ubon Ratchathani, Siam – 15. elokuuta 2013 Pariisi, Ranska) oli ranskalainen juristi, tunnettu antikolonalisti ja kommunisti. Vergès puolusti kuuluisia sotarikollisia, kuten SS-upseeri Klaus Barbieta vuonna 1987 ja holokaustin kiistäjää Roger Garaudyta vuonna 1996.


title: Jacques Vergès

text: Uransa aikana Vergès toimi monien vasemmisto- ja oikeistoterroristien ja sotarikollisten puolustusasianajajana. Kuuluisa terroristi Ilich Ramírez Sánchez eli Carlos ja presidentti Slobodan Milošević olivat myös Vergèsin asiakkaita. Kun eräs toimittaja kysyi, puolustaisiko Vergès myös Adolf Hitleriä, hän vastasi, että puolustaisi jopa George W. Bushia, jos tämä joutuisi oikeuteen.


title: Jacques Vergès

text: Vergès syntyi kaksoisveljensä Paulin kanssa 5. maaliskuuta 1925 Siamissa ranskalaiselle diplomaatille Raymond Vergèsille ja tämän vietnamilaiselle vaimolle. Kaksoispoikien äiti kuoli, kun pojat olivat kolmevuotiaita. Raymond Vergès kasvatti heidät Réunionin saarella. Paul Vergès perusti myöhemmin Réunionin kommunistisen puolueen ja hänet valittiin Euroopan parlamenttiin.


title: Jacques Vergès

text: Jacques Vergès purjehti 1942 Englantiin ja liittyi isänsä kannustamana Charles de Gaullen Vapaan Ranskan asevoimiin. Sodan jälkeen hän aloitti lakiopinnot Pariisin yliopistossa. Vergès liittyi opiskeluaikana Ranskan kommunistiseen puolueeseen ja johti antikolonialisista opiskelijaliikettä. Hän tutustui myös muun muassa Khieu Samphaniin ja Saloth Sariin, eli tulevaan Pol Potiin. Vergès johti vuosina 1950–1954 Prahassa päämaajaansa pitävää kansainvälistä International Union of Students -opiskelijajärjestöä.


title: Jacques Vergès

text: Vergès aloitti asianajajana 1955 palattuaan Pariisiin. Hän saavutti pian tunnettavuutta puolustettuaan algerialaisia sissisotilaita. Hän tuki myös Ahmed Ben Bellaa ja vertasi Algerian miehitystä toisen maailmansodan aikaiseen Ranskan natsimiehitykseen. Vergès erosi Ranskan kommunistisesta puolueesta, kun se läheni Ranskan neljättä tasavaltaa.


title: Jacques Vergès

text: Vergès puolusti algerialaista terroristia Djamila Bouhiredia, joka oli tehnyt terrorihyökkäyksiä muun muassa Air Francen toimistoon, kahvilaan, ravintolaan ja moniin ranskalaisiin kohteisiin. Bouhired tuomittiin kuolemaan, mutta hänet armahdettiin.


title: Jacques Vergès

text: Vergès meni naimisiin Bouhiredian kanssa, kääntyi islamiin ja muutti nimensä Mansooriksi. Hänet tuomittiin vankilaan kuudeksi päiväksi, ja vuonna 1960 hän menetti asianajajan lupansa, sillä hän oli ollut mukana hallituksen vastaisessa toiminnassa.


title: Jacques Vergès

text: Algerian jälkeen Vergès muutti Israeliin. Vergèsin mukaan Israel oli Lähi-idän uusimperialistinen linnake. Kun palestiinalainen PFLP-terroristijärjestö kaappasi El Alin matkustajalentokoneen vuonna 1968, hän puolusti terroristeja oikeudessa.


title: Jacques Vergès

text: Vergès katosi julkisuudesta vuosiksi 1970–1978. Hän oli joko Kamputseassa Pol Potin luona tai Lähi-idässä PLO:n:n palveluksessa.


title: Jacques Vergès

text: Vergès palasi julkisuuteen 1980-luvulla, kun natsirikollinen Klaus Barbie toimitettiin Boliviasta oikeuteen Ranskaan. Vergèsistä tuli Barbien puolustusasianajaja.


title: Jacques Vergès

text: Kun Yhdysvallat miehitti Irakin vuonna 2003 ja Saddam Hussein syrjäytettiin, Vergès’stä tuli Tariq Azizin asianajaja. Kun Saddam Hussein pidätettiin 2003, Vergès olisi halunnut puolustaa Saddamia oikeudessa.


title: Jacques Vergès

text: Koska Vergès on puolustanut sotarikollisia ja muita kansainvälisiä rikollisia, häntä kutsutaan lisänimellä ”paholaisen asianajaja”. Hänen ystäväpiiriinsä ovat kuuluneet niin Pol Pot kuin terroristijohtaja Carloskin. Alkuvuodesta 2011 hän ryhtyi Norsunluurannikon presidentin Laurent Gbagbon neuvonantajaksi.


title: Jacques Vergès

text: Vergès puolusti Kambodžan sotarikostuomioistuimessa Khieu Samphania, joka oli kuulunut hänen ystäviinsä 50 vuotta, ajalta jolloin Samphan ja Saloth Sar (myöhemmin Pol Pot) opiskelivat Priisissa. Samphania syytettiin kansanmurhasta. Vergès pyrki kaikin keinoin lykkäämään oikeudenkäyntiä ja onnistui siinä jo 2008 sillä perusteella, ettei kaikkia asiakirjoja ollut ehditty kääntää khmeristä ranskaksi.


title: Bob Parker

text: Sir Bob Parker (s. 1953) on uusiseelantilainen entinen televisiojuontaja ja Christchurchin entinen kaupunginjohtaja (2007–2013).


title: Bob Parker

text: Parker juonsi vuosina 1984–1996 uusiseelantilaista versiota This Is Your Life -televisioformaatista. Hänet valittiin Banksin niemimaan hallinnollisen alueen majuriksi vuonna 2001. Parker kannatti hallintopiirinsä yhdistämistä Christchurchiin, ja liitoksen tapahduttua maaliskuussa 2006 hänestä tuli Banksin niemimaan edustaja Christchurchin kaupunginvaltuustoon. Syyskuun 2007 paikallisvaaleissa Parker nousi Garry Mooren seuraajaksi Christchurchin kaupunginjohtajana. Hän sai päälle 46 000 ääntä, voittaen selvästi vastaehdokkaansa Megan Woodsin yli 15 000 äänellä. Parker ei ole koskaan kuulunut yhteenkään puolueeseen.


title: Bob Parker

text: Helmikuussa 2011 Christchurchissä tapahtui voimakas, 185 kuolonuhria vaatinut maanjäristys. Parker sai kehuja johtajuudestaan maanjäristyksen jälkeen ja hänet aateloitiin vuodenvaihteessa 2013–2014 (Knights Companion of the New Zealand Order of Merit, KNZM).


title: M/S Etel

text: M/S Etel () on ukrainalaisen Phoenix Logisticsin omistama ro-ro-rahtialus. Laiva on rakennettu vuonna 1977 Hollming Oy:n Rauman telakalla. "Etel" on rekisteröity Belizen lipun alle ja sen kotisatama on Belize City.


title: M/S Etel

text: Etelin sisaraluksia ovat M/S Inzenieris Kreilis, M/S Ion, M/S Inzhener, M/S Inzenieris Neciporenko, M/S Inzenieris Suhorukovs, M/S Sea Trader, M/S Alo, M/S Mekhanik Tarasov ja M/S Algaswaa.


title: M/S Etel

text: Vuonna 1977 alus valmistui ja se luovutettiin neuvostoliittolaisen Latvian Shipping Companyn omistukseen. Aluksen kotisatamaksi tuli Riika ja nimeksi "Mekhanik Fedorov". Vuonna 1991 alus sai nimen "Mehanikis Fjodorovs". Vuonna 1997 alus aloitti liikennöinnin Latvian Ventspilsin ja Saksan Kielin välillä. Helmikuussa Mehanikis Fjodorovs siirtyi lyhyeksi ajaksi TransRussiaExpressin Kielin ja Pietarin väliseen liikenteeseen. Myöhemmin samana vuonna alus aikarahdattiin eli vuokrattiin tuntemattomalle varustamolle, joka operoi aluksella Saksan Travemündesta.


title: M/S Etel

text: Vuonna 1999 Dogoe Shipping Ltd. osti aluksen ja rekisteröi sen Maltan lipun alle. Kotisatamaksi tuli Valletta. Syyskuussa 1999 alus aikarahdattiin Cargo Connect Transport & Logistic Ltd:n Hampurin ja Hullin väliseen liikenteeseen nimellä "CCTL Hamburg". Vuonna 2002 alus sai nimen "Hamburg" ja se siirtyi Finnlines Cargo Servicen Kielin ja Riian väliseen liikenteeseen. Kesäkuusta elokuuhun 2002 Hamburg oli aikarahdattuna norjalaisen Fjord Linen Hanstholmin ja Egersundin väliseen liikenteeseen. Vuonna 2004 alus siirtyi Mann Linesin liikenteeseen reitille Århus–Paldiski–Gdańsk–Kiel.


title: M/S Etel

text: Huhtikuussa 2007 ukrainalainen Phoenix Logistics osti aluksen ja rekisteröi sen Belizen lipun alle nimellä "Etel". Kotisatamaksi tuli Belize City. 2. toukokuuta 2007 Etel aikarahdattiin vanUdenin liikenteeseen.


title: Teatteri Pesä

text: Teatteri Pesä on vuonna 1978 perustettu ammattimaisesti toimiva keravalainen teatteriryhmä, jolla ei ole omaa kotiteatteria. Teatteri toimii asiakkaan tarjoamissa tiloissa. Tilausesityksien ohella teatteri harjoittaa hyväntekeväisyystoimintaa.


title: Helsingin katolinen hiippakunta

text: Helsingin katolinen hiippakunta kattaa koko Suomen. Siihen kuuluu kahdeksan seurakuntaa, joissa oli vuoden 2018 alussa yhteensä jäsentä. Hiippakunnan piispa on Teemu Sippo, ja hänen lisäkseen hiippakunnassa on 23 pappia.


title: Helsingin katolinen hiippakunta

text: Suomen apostolinen vikaarikunta perustettiin 1920. Sitä ennen Suomen katoliset seurakunnat olivat kuuluneet Mahilioŭn arkkihiippakuntaan. Vuonna 1955 vikaarikunta korotettiin Helsingin hiippakunnaksi.


title: Helsingin katolinen hiippakunta

text: Ennen vuotta 1955 Suomi oli niin kutsuttu apostolinen vikaarikunta, jota hoiti apostolinen vikaari. Tämä vikaari ei ollut Helsingin piispa, vaan jonkin toisen alueen titulaaripiispa.


title: The Powerpuff Girls: Mojo Jojo A-Go-Go

text: The Powerpuff Girls: Mojo Jojo A-Go-Go on Tehotytöt -animaatiosarjaan perustuva videopeli. Peli keskittyy nimensä mukaan Tehotyttöjen tehtävään pysäyttää Mojo Jojo ja hänen kätyrinsä. Siinä seikkaillaan kolmella pääsankarilla vuorotellen niin kauan kunnes peli on läpi tai kaikki kolme sankaria on menettänyt energiansa.


title: The Powerpuff Girls: Mojo Jojo A-Go-Go

text: Pelin kehitti Sennari Interactive vuodelle 2001 ja se on saatavilla vain Game Boy Advancelle.


title: OpenID

text: OpenID on menetelmä sähköisen identiteetin varmentamiseen World Wide Webissä.


title: OpenID

text: OpenID mahdollistaa sen, että käyttäjän tarvitsee rekisteröityä vain yhteen palveluun, ja tämän jälkeen muut palvelut voivat varmentaa käyttäjän henkilöllisyyden tämän palvelun kautta. OpenID on myös hajautettu järjestelmä: kuka hyvänsä voi perustaa OpenID-tunnistusta tarjoavan palvelun, ja käyttäjän tarvitsee vain tietää tunnisteensa URL. OpenID on myös kerroksittainen järjestelmä: eri osat eri sivustojen käyttäjien varmistusprosessista voidaan toteuttaa eri tavoin, ja olemassa olevaa tunnistusinfrastruktuuria voidaan hyödyntää.


title: OpenID

text: Esimerkiksi LiveJournal tarjoaa OpenID-tunnisteita (ollen näin identiteetin tarjoaja, ), ja Blogger käyttää OpenID-tunnistetta käyttäjän varmentamiseen (ollen näin riippuvainen osapuoli, ; vanhempana terminä käyttäjä eli ). Täten, jos LiveJournalin käyttäjä haluaa jättää omalla nimellään kommentin Blogger-blogiin, hän antaa tunnisteekseensa oman LiveJournal-bloginsa URL:n. OpenID-protokollan avulla Blogger ja LiveJournal voivat yhdessä tunnistaa käyttäjän, jos käyttäjä on kirjautuneena LiveJournal-sivustolle.


title: OpenID

text: Lisäksi käyttäjän tunnistuksen voi delegoida. Käyttäjä voi lisätä OpenID-tunnistuksen mahdollistavat HTML-tägit omalle verkkosivulleen – esimerkiksi bloginsa etusivulle tai kotisivulle – jonka osoitetta hän haluaa käyttää tunnisteenaan, ja nämä tägit voivat viitata toisen sivuston tarjoamaan varsinaiseen kirjautumisjärjestelmään. Käyttäjä voi valita täten OpenID-tunnuksensa URL:n vapaasti, eikä kyseisen sivuston välttämättä tarvitse tukea CGI:tä tai muita palvelimella ajettavia ohjelmia, koska itse tunnistus tapahtuu toisella sivustolla.


title: OpenID

text: OpenID myös mahdollistaa yksinkertaisen rekisteröitymisen (Simple Registration): OpenID-identiteetin varmistava palvelu voi lähettää esimerkiksi käyttäjän oikean nimen, halutun käyttäjänimen, syntymäajan, kotisivun osoitteen, ja muita rekisteröinnissä tarvittavia tietoja, kun käyttäjä kirjautuu ensimmäisen kerran palveluun.


title: OpenID

text: Järjestelmä on suunniteltu niin, että se tarvitsee vain normaaleja WWW-protokollia, mutta järjestelmään on tai on tulossa myös käyttöliittymiin integrointia (esimerkiksi Windows CardSpace ja Mozilla Firefox versio 3.)


title: OpenID

text: Järjestelmän kehittämisen aloitti Six Apartin Brad Fitzpatrick vuonna 2005 LiveJournal-blogipalvelua varten. Vuoteen 2008 mennessä järjestelmää tukevat mm. AOL, Google, IBM, Microsoft, Orange, VeriSign, Yandex ja Yahoo!.


title: OpenID

text: OpenID:n kilpailijana on osaltaan OAuth-protokolla, joka vastaa toisenlaiseen käyttötarpeeseen – käyttäjän ilmoittaman luvan antamiseen tarkasti määriteltyyn järjestelmien väliseen tiedonsiirtoon ja resurssien jakamiseen. OAuth-protokollaa kuitenkin käytetään myös usein pelkkään identiteetin varmistamiseen; esimerkiksi verkkosivu voi mahdollistaa "kirjaudu sisään Twitter-tilillä" -toiminnallisuuden, joka toteutetaan Twitterin sovelluskirjastossa olevana OAuth-sovelluksena. OAuth on kuitenkin tarkoitettu laajempaa sovelluskentää varten, joten esimerkiksi Twitter-tilillä kirjautuessa verkkosivusto voi tarvittaessa ja käyttäjän niin hyväksyessä lähettää omia Twitter-päivityksiään käyttäjän Twitter-virtaan.


title: Christian Ziege

text: Christian Ziege (s. 1. helmikuuta 1972 Berliini) on entinen saksalainen jalkapallovalmentaja ja entinen keskikenttäpelaaja. Ziege voitti Saksan maajoukkueessa Euroopanmestaruuden vuoden 1996 EM-kisoissa.


title: Christian Ziege

text: Saksan maajoukkueessa Ziege pelasi yhteensä 72 ottelua, joissa hän teki yhdeksän maalia. Vuoden 1996 EM-kisojen lisäksi Ziege edusti maataan myös vuosien 1998 ja 2002 MM-kisoissa ja vuoden 2000 EM-kisoissa. Hänet oli myös valittu vuoden 2004 EM-kisojen ryhmään, mutta ei päässyt pelaamaan.


title: Christian Ziege

text: Seurajoukkueurallaan Ziege voitti Bundesliigan kahdesti Bayernissa ja Serie A-mestaruuden kerran Milanissa. Hän voitti myös UEFA Cupin Bayernissa vuonna 1996 ja Liverpoolissa vuonna 2001. Liverpoolin kanssa Ziege voitti myös Englannin liigacupin samana vuonna.Peliuransa jälkeen Ziege on työskennellyt Borussia Mönchengladbachin organisaatiossa. Maaliskuussa 2007 hänet nimitettiin Peter Panderin seuraajaksi seuran urheilutoimenjohtajaksi. Kesällä 2008 Ziegen sopimusta tehtävässä jatkettiin vuoteen 2011 saakka.


title: Christian Ziege

text: Lokakuussa 2008 Borussia antoi potkut päävalmentaja Jos Luhukaylle ja Ziege siirtyi hoitamaan myös päävalmentajan tehtäviä siihen saakka, kunnes seura löytää uuden päävalmentajan. Ziegen valmennuspesti jäi yhteen otteluun, jossa Gladbach pelasi 2–2 tasapelin VfL Bochumin kanssa. Uudeksi valmentajaksi nimettiin ottelun jälkeen Hans Meyer. Ziege jatkoi apuvalmentajana, kunnes joulukuussa 2008 sai potkut apuvalmentajan tehtävistään Gladbachin jäätyä syyskauden jälkeen viidenneksi. Meyer sai kuitenkin jatkaa tehtävässään.


title: Christian Ziege

text: Toukokuussa 2010 Ziegestä tuli 2. Bundesliigassa pelaavan Arminia Bielefeldin päävalmentaja. Menestys Arminian peräsimessä jäi kuitenkin kehnoksi ja seura vajosi syyskaudella 2010 sarjan hännille. Ziegen potkuista puhuttiin lähes koko syksyn ajan, kunnes seura lopulta antoi hänelle lähtöpassit marraskuun alussa. Seura majaili 2. Bundesliigan jumbosijalla kerättyään vain neljä pistettä 11 kierrokselta.


title: When the Empire Falls (albumi)

text: When the Empire Falls on heavy metal -yhtye When the Empire Fallsin esikoisalbumi. Se julkaistiin helmikuussa 2008. Albumilta julkaistiin singlenä kappaleet "The Blood In Your Hands" ja "When The Empire Falls".


The Powerpuff Girls: Paint the Townsville Green on Tehotytöt -animaatiosarjaan perustuva videopeli. Pelin kehitti Sennari Interactive vuodelle 2000 ja se on saatavilla vain Game Boy Colorille.


title: The Powerpuff Girls: Paint the Townsville Green

text: Pelissä Poppanan on saatava Kalmankopla kiinni. Pelaajan on näin tutkittava Townsvilleä ja suoritettava erilaisia tehtäviä saadakseen selville kunkin päävastuksen olinpaikan. Pelissä voi lennellä ja lyödä vihollisia saadakseen ne kiinni.


title: Mihailovin tykistöakatemia

text: Mihailovin tykistöakatemia () on Pietarissa toimiva sotilasakatemia. Koulu on yksi Venäjän arvostetuimpia sotilasoppilaitoksia. "Mihailovin tykistökoulu" sai vuonna 1849 nimen suuriruhtinas Mihail Pavlovitšin mukaan. Vuonna 1855 koulun upseeriluokista muodostettiin Mihailovin tykistöakatemia. Neuvostoaikana, vuoteen 1995 asti koulu tunnettiin nimellä "M. I. Kalininille nimetty Leningradin tykistöakatemia" (), Mihail Kalinin'in mukaan.


title: Mihailovin tykistöakatemia

text: Akatemian johtaja oli vuosina 1867–1878 Axel Gadolin. Koulun oppilaana ovat olleet mm. Vilho Nenonen ja Aslan Mashadov.


title: Bob Gibson

text: Pack Robert ”Bob” Gibson (s. 9. marraskuuta 1935 Omaha, Nebraska) on yhdysvaltalainen baseballsyöttäjä. Hän pelasi Major League -tasolla St. Louis Cardinalsissa vuosina 1959–1975.


title: Bob Gibson

text: Gibson oli National Leaguen ”Most Valuable Player” 1968. Hän kuuluu vuonna 1999 valittuun All-Century Teamiin. Hän voitti Cy Young Awardin 1968 ja 1970 sekä Babe Ruth Awardin 1964. Lisäksi hänelle myönnettiin Gold Glove perättäisinä vuosina 1965–1973.


title: Bob Gibson

text: St. Louis Cardinals on jäädyttänyt Gibsonin pelipaidan numeron 45. Hänet kelpuutettiin vuonna 1981 Baseball Hall of Fameen. Hän kuuluu 3 117 strikeoutillaan niin kutsuttuun 3 000 strikeoutin kerhoon.


title: HR 4796A

text: HR 4796A on tähti eteläisellä taivaalla, Kentaurin tähdistössä. Tähti saattaa näkyä hyvin suotuisissa oloissa paljain silmin pisteenä mutta paremmin kiikarilla. Eteläisen sijaintinsa takia tähti ei näy Suomessa.


title: HR 4796A

text: Se sijaitsee noin 220 valovuoden etäisyydellä meistä. HR 4796A on nuori tähti, jonka iäksi arvioidaan vain noin 8 miljoonaa vuotta. Se on noin kaksi kertaa Aurinkoa massiivisempi ja noin kaksikymmentä kertaa kirkkaampi. Tähdellä on seuralaisenaan punainen kääpiotähti, jonka näennäinen kirkkaus on HR 4796 B Spektriluokan M2.5 V kumppani. Sen etäisyys päätähdestä on 500 AU.


title: HR 4796A

text: Vuonna 1991 HR 4796A:n ympäriltä löydettiin protoplanetaarinen kiekko, jossa on ainetta noin 10–10 grammaa. Infrapunaemission perusteella on päätelty, että kiekon efektiivinen lämpötila on noin 78 K ja se muodostuu hiukkasista, joiden läpimitta vaihtelee noin mikrometristä muutamiin kymmeniin mikrometreihin. Koska pienemmät hiukkaset ajautuisivat kuitenkin nopeasti pois tähden läheisyydestä, jonkin mekanismin on tuotettava niitä jatkuvasti lisää. Käytännössä tällaisen tarjoavat kiekossa tapahtuvat planetesimaalien väliset törmäykset. Kiekossa sironneen valon perusteella hiukkaset muodostuvat silikaattien lisäksi orgaanisista yhdisteistä, jotka muistuttanevat paljon mm. Titanilla esiintyviä tholiineja.


title: HR 4796A

text: Tähteä kiertävä pöly ulottuu 100 AU:n päähän ulottuvaan renkaaseen asti.


title: Barbro Ahonen

text: Barbro Linnea Ahonen (o.s. Lindström, s. 5. helmikuuta 1953 Helsinki) on entinen suomalainen pikajuoksija. Ahosen päämatka oli 400 metrin juoksu, jossa hän voitti ulkoradoilla Suomen mestaruuden vuonna 1977. Sisäradoilla hän voitti matkan Suomen mestaruuden kolme kertaa. Ahonen saavutti SM-mitaleja myös 200 metrin juoksussa ja 400 metrin aitajuoksussa. Hän edusti seuroja Esbo Idrottsförening ja Karis Idrottsklubb.


title: Barbro Ahonen

text:
Ulkoradat:
Sisäradat:


title: Marvin Williams

text: Marvin Gaye Williams, Jr. (s. 19. kesäkuuta 1986) on yhdysvaltalainen koripalloilija. Hän syntyi Bremertonissa, Washingtonissa, ja pelasi Bremerton High Schoolin jälkeen yliopistotason koripalloa Pohjois-Carolinan yliopistossa (Chapel Hill).


title: Marvin Williams

text: Williams oli ensimmäisen kierroksen toinen NBA-varaus vuonna . Hän edusti Atlanta Hawksia vuosina 2005–2012 ja Utah Jazzia vuosina 2012–2014. Vuodesta 2014 hän on edustanut Charlotte Hornetsia.


title: Marvin Williams

text: Williams on 2,06 metrin mittainen.


title: Deron Williams

text: Deron Michael Williams (s. 26. kesäkuuta 1984 Parkersburg, Länsi-Virginia) on yhdysvaltalainen koripalloilija, joka pelasi NBA:ssa vuosina 2005–2017. Pelintekijän paikkaa pelannut Williams pelasi ennen NBA:han siirtymistään Illinois'n yliopiston koripallojoukkueessa.


title: Deron Williams

text: Williams varattiin NBA:han kolmantena Andrew Bogutin ja Marvin Williamsin jälkeen. Tulokaskaudellaan Utah Jazzissa Williams teki keskimäärin 10,8 pistettä ja 4,5 koriin johtanutta syöttöä pelaamissaan 80 runkosarjaottelussa. Kauden jälkeen hänet valittiin tulokkaiden ykköstähdistökentälliseen. Williams oli NBA:n vuoden tulokkaaksi valitun Chris Paulin lisäksi ainoa, joka sai vuoden tulokkaan äänestyksessä ykkössija-äänen.


title: Deron Williams

text: Kauden 2006–07 Williams pelasi joukkueessaan aloittavana pelintekijänä. Kausi alkoi joukkueen kannalta hyvin, sillä kauden 13 ensimmäisestä pelistä vain yksi päättyi Jazzin tappioon. Myös Williamsin kausi alkoi hyvin, sillä näissä 13 pelissä hän saalisti viisi tupla-tuplaa. Williamsin toisen NBA-kauden keskiarvot runkosarjassa olivat 16,2 pistettä ja 9,3 koriin johtanutta syöttöä. Syöttökeskiarvo oli NBA:n toiseksi paras. Vain Steve Nash 11,6 keskiarvollaan ylsi parempaan. Kauden aikana Williams paransi yksittäisen ottelun parasta pistemääräänsä 31:een ja syöttömääräänsä 21:een.


title: Deron Williams

text: Maaliskuussa 2011 Williams siirtyi New Jersey Netsiin pelaajakaupassa, jossa Jazz sai vaihdossa Derrick Favorsin, Devin Harrisin, kaksi ensimmäisen kierroksen varausvuoroa ja rahallisen korvauksen. Heinäkuussa 2011, kun NBA:ssa oli alkanut työsulku, Williams teki sopimuksen turkkilaisen Beşiktaşin kanssa. Työsulun päättymisestä sovittiin marraskuussa ja NBA-kausi 2011–2012 pääsi alkamaan joulukuussa, jolloin myös Williams palasi NBA:han ja Netsiin. Hän ehti edustaa Beşiktaşia 15 ottelussa ja seura jäädytti hänen pelinumeronsa, numeron kahdeksan.


title: Deron Williams

text: Maaliskuussa 2012 Williams heitti henkilökohtaisen piste-ennätyksensä NBA:ssa pelatessaan New Jersey Netsin joukkueessa Charlotte Bobcatsia vastaan. Hänen tekemänsä 57 pistettä olivat myös Netsin seuraennätys. Heinäkuussa 2012 Williams teki nimensä Brooklyn Netsiksi muuttaneen seuran kanssa viisivuotisen ja 98 miljoonan dollarin arvoisen jatkosopimuksen.


title: Deron Williams

text: Heinäkuussa 2015 Williams siirtyi Dallas Mavericksiin kaksivuotisella, yhteensä 10 miljoonan dollarin sopimuksella. Helmikuussa 2017 hän siirtyi loppukaudeksi Cleveland Cavaliersiin, joka selviytyi NBA:n loppuotteluihin mutta hävisi.


title: Deron Williams

text: Williams nostettiin Yhdysvaltain miesten koripallomaajoukkueeseen toukokuussa 2007. Hän pelasi Yhdysvaltain joukkueessa koripallon Amerikan-mestaruuskilpailuissa 2007, joissa Yhdysvallat voitti Amerikan-mestaruuden sekä varmisti paikan Pekingin kesäolympialaisiin 2008.


title: Deron Williams

text: Williams kuului Pekingissä olympiakultaa voittaneeseen joukkueeseen. Toisen olympiakultansa hän voitti Lontoossa 2012.


title: Ryan Sheckler

text: Ryan Allen Sheckler (s. 30. joulukuuta 1989 San Clemente, Kalifornia) on yhdysvaltalainen ammattilaisrullalautailija. Ryan siirtyi ammattilaiseksi ollessaan 13-vuotias ja on voittanut monia palkintoja. Ryan Sheckler on esiintynyt pääosassa omassa "Life of Ryan" -realitysarjassaan MTV:llä.


title: Ryan Sheckler

text: Sheckler syntyi San Clementessä, Kalifornian osavaltiossa. Hänellä on kaksi nuorempaa veljeä, Shane ja Kane. Hänen perheeseensä kuuluu myös manageri-äiti Gretchen ja isä Randy, jotka ovat eronneet.


title: Ryan Sheckler

text: Ensimmäisen kerran Sheckler nousi isänsä skeittilaudalle ollessaan vasta puolentoista vuoden ikäinen. Kolme vuotta hän kantoi skeittilautaa aina mukanaan, kunnes hän pyysi neljävuotiaana itselleen oman ensimmäisen lautansa.


title: Ryan Sheckler

text: Sheckleristä tuli 13-vuotiaana ammattilainen voitettuaan X Games -nimisen kisatapahtuman vuonna 2003. Samana vuonna hän voitti myös Gravity Games-, Vans Triple Crown- ja Slam City Jam -kilpailut. Ryan Sheckler on ansioitunut myös CASL ("California Amateur Skateboarding League") -seurassa, johon hän liittyi kesällä 1995. Sheckler on tehnyt ennätyksen voittamalla kolme AST Dew Touria peräkkäin.


title: Ryan Sheckler

text: Vuonna 2008 Sheckler voitti X Games -kisat toisen kerran. Kahdeksantoistavuotiaana Sheckler saavutti neljännen sijan Maloof Cup -kilpailussa. Sheckler voitti kolmannen kerran X Gamesin vuonna 2010.


title: Ryan Sheckler

text: "Life of Ryan" on MTV:llä esitettävä tositelevisiosarja, joka seuraa Shecklerin elämää. Sarjan nimi on saanut vaikutteita Monty Python -ryhmän elokuvasta "Brianin elämä" ("Life of Brian").


title: Ryan Sheckler

text: Sarjaa on tehty kolmen tuotantokauden verran. Ensimmäisen tuotantokauden esittäminen alkoi Yhdysvalloissa elokuussa 2007, toinen tuotantokausi tammikuussa 2008 ja kolmas tuotantokausi tammikuussa 2009. Kahden ensimmäisen kauden aikana jaksoja on ilmestynyt yhteensä 23, ja yhden jakson pituus on 22 minuuttia.


title: Andrew Bogut

text: Andrew Michael Bogut (s. 28. marraskuuta 1984) on australialainen koripalloilija.


title: Andrew Bogut

text: Bogut syntyi kroatialaisille maahanmuuttajavanhemmille Melbournessa ja pelasi yliopistotasolla Utahissa. Bogut, 213-senttinen sentteri, sai vuonna 2005 vuoden parhaan yliopistopelaajan Naismith College Player of the Year -palkinnon.


title: Andrew Bogut

text: Bogut aloitti NBA-uransa vuonna 2005 hänet ensimmäisellä vuorolla varanneessa Milwaukee Bucksissa. Hänet valittiin tulokaskaudellaan ja kaudella 2009–2010 . Hän sijoittui jälkimmäisellä NBA:n torjuntatilaston toiseksi ja saavutti ammattilaisvuosiensa parhaan pistekeskiarvon 15,9. Kaudella 2010–2011 hänen torjuntakeskiarvonsa 2,6 oli koko liigan paras.


title: Andrew Bogut

text: Bogut edusti Milwaukee Bucksia seitsemällä kaudella. Maaliskuussa 2012, kesken kauden 2011–2012, hän ja Stephen Jackson siirtyivät Golden State Warriorsiin pelaajakaupassa, jossa Bucks sai vaihdossa Kwame Brownin, Monta Ellisin ja Ekpe Udohin. Bogut voitti Warriorsissa ensimmäisen NBA-mestaruutensa vuonna 2015.


title: Andrew Bogut

text: Keväällä 2016 Warriors ylsi jälleen loppuotteluihin Cavaliersia vastaan. Bogut loukkaantui viidennessä loppuottelussa, ja hänen puuttumisensa heikensi Warriorsin korinaluspeliä. Sittemmin Bogut on edustanut Dallas Mavericksia, Cleveland Cavaliersia ja syyskuusta 2017 Los Angeles Lakersia.


title: Andrew Bogut

text: Bogut kuului Australian koripallomaajoukkueeseen muun muassa vuoden 2004 kesäolympialaisissa Ateenassa, vuoden 2006 MM-kilpailuissa Japanissa ja vuoden 2008 kesäolympialaisissa Pekingissä.


title: 9×19 mm Parabellum

text: 9×19 mm Parabellum (C.I.P.:n nimitys "9 mm Luger") on "Deutsche Waffen und Munitionsfabriken"in palveluksessa olleen Georg Lugerin aiemmasta 7,65×22 mm Parabellum -patruunasta vuonna 1902 kehittämä patruunatyyppi Parabellum P08 -pistoolia varten.


title: 9×19 mm Parabellum

text: 9×19 mm Parabellum -patruunaa käytetään pistoolien lisäksi myös konepistooleissa ja pistoolikaliiperisissa karbiineissa.


title: 9×19 mm Parabellum

text: 9×19 mm Parabellum -patruunan tyhjä hylsy (nalleineen) painaa noin 4,05 grammaa.


title: Raymond Felton

text: Raymond Bernard Felton, Jr. (s. 26. kesäkuuta 1984) on yhdysvaltalainen koripalloilija. Hän syntyi Marion-nimisessä kaupungissa Etelä-Carolinassa ja pelasi Latta High Schoolin jälkeen yliopistotasolla Pohjois-Carolinan yliopistossa.


title: Raymond Felton

text: Felton, 1,85-metrinen pelintekijä, on vuoden 2002 "Naismith Prep Player of the Year" -palkittu.


title: Raymond Felton

text: Felton varattiin ensimmäisen kierroksen viidentenä vuoden . Kaudella 2018–2019 hänen seuransa on Oklahoma City Thunder. Hän on pelannut myös Charlotte Bobcatsissa, Denver Nuggetsissa, Portland Trail Blazersissä, New York Knicksissä, Dallas Mavericksissä ja Los Angeles Clippersissä.


title: Ma Ying-jeou

text: Ma Ying-jeou (s. 13. heinäkuuta 1950 Hongkong) on ollut Kiinan tasavallan eli Taiwanin presidentti vuodesta 2008 vuoteen 2016. Hän on aiemmin toiminut oikeusministerinä, Taipein pormestarina sekä Kuomintang-puolueen puheenjohtajana vuosina 2005−2007. Hän voitti presidentinvaalit maaliskuussa 2008.


title: Ma Ying-jeou

text: Man suurimpana saavutuksena pidetään parantuneita suhteita manner-Kiinaan, joka on muun muassa taannut Taiwanille mahdollisuuden päästä mukaan Maailman terveysjärjestön yleiskokoukseen. Kriitikkojen mukaan hän on tosin antanut myös liian paljon myönnytyksiä kansantasavallalle.


title: Heart of Midlothian FC

text: Heart of Midlothian Football Club (epävirallisemmin vain Hearts) on jalkapalloseura Skotlannin pääkaupungista Edinburghista. Se perustettiin vuonna 1874 ja sen edustusjoukkue pelaa maan korkeimmalla sarjatasolla, Skotlannin valioliigassa. Seura oli yksi alkuperäisen Skotlannin liigan perustajista vuonna 1890. Saavutuksinaan sillä on neljä liigamestaruutta, kahdeksan Skotlannin cupin voittoa ja neljä liigacupin voittoa.


title: Heart of Midlothian FC

text: Heartsin kotistadion on yli 17 000 -paikkainen Tynecastle, joka avattiin jo vuonna 1886. Seuran paikallisvastustaja on Hibernian.


title: Heart of Midlothian FC

text: Seuran nykyinen pääomistaja on skotlantilainen IT-miljonääri Ann Budge, jonka johtama BIDCO 1874 osti konkurssiin menneiden Ūkio banko investicinė grupėn (ŪBIG) ja Ūkio bankasin omistusosuudet vuonna 2014. ŪBIGia ja Ūkio bankasia johti venäläis-liettualainen Vladimir Romanov, jonka poika Roman toimi Heartsin puheenjohtajana.


title: Natalie Cassidy

text: Natalie Ann Cassidy (s. 13. toukokuuta 1983) on brittiläinen näyttelijä. Hän syntyi Lontoon Islingtonissa ja opiskeli lapsena Anna Scher Theatre Schoolissa.


title: Natalie Cassidy

text: Cassidy tuli tunnetuksi varsinkin roolistaan Sonia Fowlerina televisiosarjassa "EastEnders". Hän ilmoitti jättävänsä osan vuonna 2006 ja on sittemmin siirtynyt muihin projekteihin.


title: Natalie Cassidy

text: Cassidy on palkittu kahdella British Soap Awardilla vuosina 2001 ja 2004. Hän osallistui "Strictly Come Dancing" -ohjelman seitsemännelle kaudelle vuonna 2009.


title: Nuolimonnit

text: Nuolimonnit ("Otocinclus") on eteläamerikkalaisten imumonnien suku, jonka monia lajeja pidetään myös akvaarioissa. Akvaarioharrastajat kutsuvat niitä lempinimellä otot. Kalojen tunnistaminen lajilleen on joskus vaikeaa.


title: Nuolimonnit

text: Nuolimonnit jäävät pieniksi, yleensä alle viisisenttiseksi. Pienikokoisin laji "Otocinclus tapirape" kasvaa tuskin 2,5 cm pitkäksi, ja suurinkin, "Otocinclus flexilis", on kooltaan vain 5,5 cm. Nuolimonneille tyypillinen vartalonmuoto on litteä ja haarniskoitu, ja suu sijaitsee kokonaan kalan vatsapuolella.


title: Nuolimonnit

text: Nuolimonneja elää luonnossa Etelä-Amerikassa. Akvaariokauppaan tulevat yksilöt on usein kasvatettu Aasiassa.


title: Nuolimonnit

text:
Nuolimonnit munivat tahmeita mätimunia, eivätkä huolehdi niistä kudun jälkeen, toisin kuin monet muut monnilajit.
Monet lajit ovat varsin arkoja ja sopivat parhaiten rauhallisten lajien seuraan akvaarioon, jossa on piilopaikkoja.
Vaikka nuolimonnit ovat pienikokoisia, niille suositellaan melko isoa akvaariota, jotta veden laatu pysyy varmasti hyvänä.


title: Nuolimonnit

text: Nuolimonneille sopii kirkas, virtaava ja hapekas vesi, jonka lämpötila on 21–28 astetta ja pH 6–7,5. Ravintona on pääasiallisesti kasvispitoinen ruoka.


title: Antinous (tähdistö)

text: Antinous on nykyään käytöstä poistunut tähdistö, joka sijaitsi Kotkan eteläpuolella. Tähdistön loi Rooman keisari Hadrianus mahdollisesti itsemurhan tehneen rakastajansa Antinouksen muistoksi vuonna 132. Myöhemmissä lähteissä tähdistö liitettiin myös kreikkalaisessa tarustossa esiintyneeseen Ganymedekseen, jonka kotka katkoi Olympokselle palvelemaan jumalia. Almagestissä Ptolemaios mainitsee Antinouksen kuudesta tähdestä muodostuvana asterismina, muttei antanut sille tähdistön asemaa.


title: Tore Edman

text: Tore Edman (25. heinäkuuta 1904 Arvika Värmlanti, Ruotsi – 16. kesäkuuta 1995) oli ruotsalainen mäkihyppääjä, joka kilpaili 1920- ja 1930-luvuilla. Edman voitti vuonna 1927 Cortina d'Ampezzon MM-kilpailuissa, joihin norjalaiset eivät osallistuneet, normaalimäen kilpailussa kultaa ja samana vuonna Ruotsin mestaruuden.


title: Wolfgang Nordwig

text: Wolfgang Nordwig (s. 27. elokuuta 1943 Chemnitz) on itäsaksalainen seiväshyppääjä. Hän voitti kultaa seiväshypyssä vuoden 1972 kesäolympialaisissa Münchenissä tuloksella 550 cm. Neljä vuotta aiemmin Méxicon olympialaisissa hän sijoittui pronssille tuloksella 540 cm. Hän voitti Euroopan mestaruuden ulkoradoilla vuosina 1966 (510 cm), 1969 (530 cm) ja 1971 (535 cm). Hän voitti sisäratojen Euroopan-mestaruuden vuosina 1968, 1969, 1971 ja 1972 .


title: Wolfgang Nordwig

text: Seuratasolla Nordwig edusti SC Motor Jenaa. Hänen valmentajansa oli Arthur Linss.


title: Suojelijat

text: Suojelijat on 10-osainen draamasarja, joka esitettiin Nelosella keväällä 2008. Sarja kertoo yhdeksästä vartijasta ja yhdestä kultasepänliikkeen omistajasta. Jokainen jakso nähdään aina eri henkilön näkökulmasta. Sarjan tapahtumat nivoutuvat suurin piirtein samaan vuorokauteen.


title: Suojelijat

text: Sarjan tunnusmusiikkina kuultiin Herra Ylpön & Ihmisten kappale "Kleopatra".


title: Malus (tähdistö)

text: Masto (lat. "Malus") oli asterismi, joka kuului osana historialliseen Argo-laivan tähdistöön. Ranskalainen Nicolas Louis de Lacaille yhdisti Maston tähdet Kompassin tähdistöön vuosien 1750–1754 välillä.


title: Michael T. Weiss

text: Michael Terry Weiss (s. 2. helmikuuta 1962 Chicago, Illinois) on yhdysvaltalainen näyttelijä, joka tunnetaan parhaiten televisiosarjasta Kameleontti.


title: Michael T. Weiss

text: Weiss aloitti näyttelemisen jo hyvin nuorena esiintyen paikallisissa televisiomainoksissa. Vuonna 1980 hän sai ensimmäisen elokuvaroolinsa elokuvassa Tavallisia ihmisiä, mutta hänen nimeään ei mainittu lopputeksteissä.


title: Michael T. Weiss

text: Valmistuttuaan Collegesta Weiss sai ensimmäisen merkittävän roolinsa vuonna 1985 televisiosarjasta Päivien viemää. Hän esiintyi aina vuoteen 1990 asti, jonka aikana Weiss palkittiin Soap Opera Digest -palkinnolla vuonna 1988. Samalla hän työskenteli hetken aikaa henkilökohtaisena kunto-ohjaajana. Vuonna 1996 Weiss sai uransa merkittävämmän roolin televisiosarjasta Kameleontti, jossa hän esitti pääroolia Jarodia. Sarjan aikana Weiss sai muun muassa Saturn-ehdokkuuden. Sarjan loputtua vuonna 2000, siitä ilmestyi vielä kaksi elokuvaa Kameleontti ja . Näiden jälkeen Weiss on esiintynyt vierailevissa rooleissa muun muassa televisiosarjassa Yli synkän virran.


title: Michael T. Weiss

text: 2000-luvulla Weiss on tehnyt muutamia äänirooleja, joista merkittävin on ollut Tarzan, jota hän ääninäytteli elokuvassa Tarzan & Jane, sekä piirrossarjassa Disneyn Tarzanin legenda. Weiss oli myös Justice Leaguen kaksi osaisessa jaksossa " A Knight of Shadows" Etriganin/Jason Bloodin äänenä vuonna 2002. Kolme vuotta myöhemmin hän uusi roolinsa Justice League Unlimitedissä.


title: Star Trek IV: kotiinpaluu

text: Star Trek IV: kotiinpaluu, myös Star Trek IV – aikamatka ("Star Trek IV: The Voyage Home") on Leonard Nimoyn vuonna 1986 ohjaama neljäs Star Trek -elokuva.


title: Star Trek IV: kotiinpaluu

text: Tarina lähtee käyntiin Vulkanukselta. Tohtori McCoyn (DeForest Kelley) "Bountyksi" nimeämää kaapattua klingonialusta varustetaan kotimatkaa varten. Spock alkaa tottua uuteen ruumiiseensa, joskaan ei esimerkiksi osaa vastata vointiaan koskevaan kysymykseen, vaan sanoo käsitteen olevan merkityksetön.


title: Star Trek IV: kotiinpaluu

text: Retkikunta palaa kohti Maata, mutta ennen sitä on tuntemattomasta paikasta saapunut Maan lähelle jättimäinen luotain, jota ei pystytä torjumaan ja joka on muuttamassa Maan ilmastoa vähin erin ihmiselle tuhoisaksi. Spock saa sen viestit tulkittua: luotain on tullut tutkimaan, miksi yhteys ryhävalaisiin on katkennut. Maan merissä eläneet ryhävalaat on tuhottu sukupuuttoon useita sukupolvia aiemmin, mutta luotain yrittää yhä löytää niihin yhteyden voimakkailla energiasignaaleilla. Luotaimen alkuperä ja historiallinen yhteys ryhävalaisiin jää elokuvassa selvittämättömäksi.


title: Star Trek IV: kotiinpaluu

text: Kirk ja kumppanit lähtevät uhkayritykseen: on haettava ryhävalaita menneisyydestä korvaamaan menetys, tai ihmisten sivilisaatio kuolee. Uhkayritys päästä aikapoimuun kiihdyttämällä klingonialuksella silmukka auringon ympäri onnistuu, mutta dilitiumkiteet alkavat hajota. Tarvitaan tietynlaista säteilyä niiden kokoamiseen. "Bounty" laskeutuu San Franciscon puistoon joskus 1980-luvulla. Tarvittavaa säteilyä tuottava reaktori löytyy lentotukialus "USS Enterprise"lta. Tunkeutuminen onnistuu ja säteilytallennus saadaan - mutta Chekov jää kiinni ja joutuu kuulusteltavaksi. Hän pakenee, mutta putoaa ja vammautuu. Kirk, McCoy ja Gillian käyvät hakemassa hänet pois leikkauspöydältä ja hoitavat kuntoon - samaan aikaan kun sivuhuoneeseen lasioven taakse teljetyt kirurgit ja hoitajat katsovat ällistyneinä kuinka valtavaa leikkausta vaatinut aivovamma parannetaan ulkoisesti.


title: Star Trek IV: kotiinpaluu

text: Valaat löytyvät vesipuistosta. Spock onnistuu tekemään vulkaanilaisen mielensulatuksen valaiden kanssa ja saa nämä taivutettua yhteistyöhön - sillä ehdolla että ne tosiaan viedään turvaan. Samalla selviää, että naarasvalas on raskaana. Monen mutkan jälkeen valaat saadaan kyytiin ja samalla mukaan tulee yksin elänyt valastutkija Gillian (Catherine Hicks). Hän pääsee uuteen aikakauteen, jossa osoittautuu korvaamattomaksi: onhan hän sen aikakauden ainoa ryhävalaiden tuntija. Valaspari pääsee vapaaksi rajun pakkolaskun jälkeen ja välittää tiedon luotaimelle, joka poistuu, ja Maan olot korjaantuvat.


title: Star Trek IV: kotiinpaluu

text: Enterprisen tuhoamisesta seuraa oikeudenkäynti, ja klingonit vaativat Kirkin luovutusta heidän tuomittavakseen klingonien mielestä heitä kohtaan tehdyistä rikoksista. Vaatimukseen ei suostuta, mutta Kirk saa tuomiokseen alennuksen amiraalista alemman asteen kommodoriksi, ja hänet siirretään uuden Enterprise-A:n kapteeniksi. Neuvoston puhemies (Robert Ellenstein) sanoo, että siinä tehtävässä hän on aina osoittanut ehdottoman pätevyytensä, ja siksi hänet siihen palautetaan.


title: Officina Typographica

text: Kirjapaino (lat. "Officina Typographica") on käytöstä poistunut tähdistö, joka sijaitsi Ison koiran vieressä, lähinnä nykyisen Peräkeulan tähdistön alueella. Himmeän tähdistön loi 1700-luvun lopulla saksalainen Johann Bode yhtenä monista merkittäville teknisille keksinnöille omistetuista tähdistöistään. Kirjapainon tähdistö on esiintynyt tähtikartastoista ainakin Boden Uranographiassa, muttei koskaan vakiintunut ja jäi pian kokonaan pois käytöstä.


title: Left Behind

text: Left Behind voi tarkoittaa ainakin seuraavia:


title: AKEL

text: Kyproksen edistyksellinen työväenpuolue AKEL (, ) on vuonna 1926 perustettu Kyproksen tasavallassa toimiva eurokommunistinen puolue.


title: AKEL

text: Puolue kannattaa itsenäistä, demilitarisoitua ja liittoutumatonta Kyprosta, sekä kahteen osaan jakaantuneen saaren yhdistymistä. Puolue kannatti Kyproksen liittymistä Euroopan unioniin tietyin varauksin.


title: AKEL

text: Puolue perustettiin vuonna 1926 nimellä Kyproksen kommunistinen puolue. Puolue taisteli paitsi riistoa vastaan, myös Kyproksen vapauttamiseksi Brittien vallan alta. Vuoden 1931 kansallismielisten mellakoiden jälkeen brittien siirtomaahallinto rajoitti kansalaisoikeuksia ja kielsi puolueen. Vuonna 1941 maan alla toimineen puolueen johtohahmot perustivat AKEL-puolueen. Vuonna 1943 järjestettiin Kyproksen ensimmäiset kunnallisvaalit. Tuolloin muun muassa Limassolin ja Famagustan pormestareiksi valittiin puolueen jäseniä.


title: AKEL

text: Toisin kun edeltäjänsä, AKEL ei vastustanut "énosista", eli Kyproksen yhdistämistä Kreikkaan. Sen sijaan AKEL kannatti asteittaista prosessia, joka alkaisi perustuslain säätämisellä ja itsehallinnolla Britannian alaisuudessa, ja päättyisi saaren yhdentymiseen Kreikan kanssa. Vuonna 1949 AKEL muutti linjaansa ja siirtyi kannattamaan välitöntä Enosista.


title: AKEL

text: 1950-luvun loppupuolella AKEL vastusti Britannian siirtomaahallintoa vastustaneen EOKA-liikkeen käyttämiä väkivaltaisia keinoja. EOKA syytti AKELia brittien kätyriorganisaatioksi, vaikka myös AKEL oli kielletty vuonna 1955. EOKA salamurhasi useita AKELin jäseniä pettureina, muun muassa AKELin kannattaja Savas Menikou kivitettiin kuoliaaksi. AKEL arvosteli EOKAn johtoa antikommunistiseksi, sillä EOKAn johtaja Geórgios Grívas oli taistellut kommunisteja vastaan Kreikan sisällissodassa.


title: AKEL

text: Vuoden 1958 paikkeilla kyproksenturkkilaisten kansallismielinen järjestö TMT ryhtyi pakottamaan AKELin turkkilaisjäseniä luopumaan jäsenyydestään. Fazil Onder-työläislehden toimittaja tapettiin, ja PEO-ammattiliiton turkkilaisosaston puheenjohtaja Ahmet Sadi joutui lähtemään maanpakoon Britanniaan.


title: AKEL

text: Kyproksen tasavallan ensimmäisissä presidentinvaaleissa AKEL tuki Ioánnis Klirídistä. Valituksi tuli kuitenkin Makarios III.


title: AKEL

text: TMT salamurhasi AKELin keskuskomitean viimeisen kyproksenturkkilaisen jäsenen Derviş Ali Kavazoğlun vuonna 1965.AKEL nousi Kyproksen suurimmaksi puolueeksi vuoden 2001 parlamenttivaaleissa, saaden 34,7 % äänistä ja 20 paikkaa 56-paikkaisesta parlamentista. Vaalivoiton jälkeen puolueen puheenjohtaja Dimítris Christófias valittiin ensimmäisenä kommunistina parlamentin puhemieheksi. Häntä tukivat AKELin lisäksi sosiaalidemokraattinen EDEK-puolue ja liberaali DIKO-puolue.


title: AKEL

text: AKELin, EDEKin ja DIKOn muodostama koalitio asettui vuoden 2003 presidentinvaaleissa tukemaan DIKO-puolueen puheenjohtaja Tássos Papadópoulosta, joka voitti vaalit. Papadópouloksen voiton jälkeen AKELista tuli hallituspuolue, ja sillä on neljä ministerinsalkkua.


title: AKEL

text: Kypros liittyi Euroopan unioniin vuonna 2004. Tuolloin järjestettiin myös saaren ensimmäiset europarlamenttivaalit. AKEL tuli niukasti toiseksi, saaden 27,9 % äänistä ja kaksi paikkaa europarlamenttiin. AKELin europarlamentaarikot ovat Adámos Adámou ja Kyriákos Triantafyllídis. AKELin edustajat kuuluvat Euroopan yhtyneen vasemmiston ja Pohjoismaiden vihreän vasemmiston ryhmään.


title: AKEL

text: AKEL säilytti asemansa tasavallan suurimpana puolueena vuoden 2006 parlamenttivaaleissa, saaden 32,3 % äänistä. Se kuitenkin menetti kaksi paikkaa, saaden 18 paikkaa 56-paikkaisesta parlamentista.


title: AKEL

text: 24. helmikuuta 2008 suoritetulla presidentinvaalin toisella kierroksella AKELin puheenjohtaja Dimítris Christófias valittiin Kyproksen presidentiksi 53,36 % ääniosuudella. Hänen vastustajanasa, oikeistolainen Ioánnis Kasoulídis joutui tyytymään 46,64 % äänisaaliiseen. Christófiasta tuki ensimmäisellä kierroksella niukasti pudonnut istuva presidentti Papadópoulos.


title: Coup de main

text: Coup de main (monikko coups de main ) on nopea hyökkäys, jolla nopeuden ja yllätyksen turvin tavoite saavutetaan yksittäisellä iskulla. Yhdysvaltain puolustusministeriö määrittelee tämän seuraavasti:


title: Coup de main

text: "An Offensive operation that capitalizes on surprise and simultaneous execution of supporting operations to achieve success in one swift stroke."


title: Coup de main

text: Alun perin termillä tarkoitettiin rintamahyökkäystä eikä tykistöiskua.


title: Coup de main

text: Toisessa maailmansodassa liittoutuneiden ensimmäinen Normandian maihinnousun aikainen maahanlasku Pegasus-sillalle on hyvä esimerkki coup de mainista


title: Machina Electrica

text: Sähkögeneraattori () on käytöstä poistunut tähdistö. Se oli yksi saksalaisen Johann Boden vuoden 1800 tienoolla luomista tähdistöistä, joiden inspiraationa olivat merkittävät tekniset ja tieteelliset keksinnöt. Sähkögeneraattorin tähdistö sijaitsi Valaskalan eteläosassa. Toisin kuin Nicolas Louis de Lacaillen teknisten laitteiden mukaan nimeämät tähdistöt, Boden tähdistöt eivät koskaan saavuttaneet merkittävää suosiota ja myös Sähkögeneraattori jäi pian kokonaan pois käytöstä.


title: Charles Gray

text: Charles Gray, aik. Donald Marshall Gray, (29. elokuuta 1928 Bournemouth, Hampshire – 7. maaliskuuta 2000) oli englantilainen näyttelijä. Hän näytteli muun muassa Julius Caesaria sarjassa nimeltä "Julius Caesar". James Bond -elokuvassa "Timantit ovat ikuisia" Gray esitti Bondin vastustajaa Ernst Stavro Blofeldia. Toisessa Bond-elokuvassa "Elät vain kahdesti" hän esitti sivuroolihahmo Dikko Hendersonia. Gray on esittänyt myös Sherlock Holmesin seikkailut-televisiosarjassa Mycroft Holmesia sekä ollut kertojana vuoden 1975 The Rocky Horror Picture Showsa. Gray teki myös uran myös teatterinäyttelijänä.


title: Bradykardia

text: Bradykardia eli sydämen harvalyöntisyys on rytmihäiriö, jossa sydän lyö liian hitaasti. Sen vastakohta on takykardia eli sydämen tiheälyöntisyys. Bradykardiaksi määritellään tila, jossa leposyke alittaa 60 lyöntiä minuutissa. Yleensä kuitenkin oireita ilmenee vasta sykkeellä alle 50 lyöntiä minuutissa.


title: Bradykardia

text: Bradykardian voi aiheuttaa sinussolmukkeen toimintahäiriö, jonka yleisin syy on sairas sinus -oireyhtymä (). Tällöin sinussolmukkeen solut muodostavat normaalia vähemmän aktiopotentiaaleja. Bradykardia voi johtua myös AV-solmukkeen eli eteis-kammiosolmukkeen johtumishäiriöistä, jotka luokitellaan I-, II (Mobitz I)-, II (Mobitz II)- ja III-asteen AV-katkoksiin. Katkoksen taustalla voi olla sydämen johtorataan vaikuttava sairaus, kuten akuutti sydäninfarkti, sydänlihastulehdus tai jokin muu sydänlihassairaus. Bradykardia voi johtua myös esimerkiksi lisääntyneestä vagusaktivaatiosta tai sykettä hidastavien lääkkeiden (kuten beetasalpaajien) vaikutuksesta.


title: Bradykardia

text: Bradykardian hoitona on sykettä hidastavien lääkkeiden käytön lopettaminen ja taustalla olevan sairauden hoitaminen. Akuuteissa tilanteissa voidaan käyttää sykettä nopeuttavia lääkkeitä, kuten atropiinia tai isoprenaliinia. Tietyissä tilanteissa bradykardian hoidoksi voidaan asentaa sydämentahdistin.


title: Ranomi Kromowidjojo

text: Ranomi Kromowidjojo (s. 20. elokuuta 1990 Sauwerd, Groningen, Alankomaat) on alankomaalainen uimari ja olympiavoittaja.


title: Ranomi Kromowidjojo

text: Kromowidjojo sai junioreiden EM-kilpailuissa 2005 pronssia 50 metrin vapaauinnissa sekä 2006 hopeaa 50 metrin vapaauinnissa ja pronssia 50 metrin perhosuinnissa. Ensimmäisen aikuisten arvokisamitalinsa hän saavutti pitkän radan EM-kilpailuissa 2006 oltuaan 4×100 metrin vapaauintiviestissä mukana Alankomaiden hopeajoukkueessa vain 15 vuoden ikäisenä. Seuraavana vuonna hän saavutti samasta lajista pitkän radan MM-pronssia Melbournesta. Lyhyen radan EM-kilpailuissa Debrecenissä hän kuului Hollannin kultakvartettiin 4×50 metrin vapaauintiviestissä.


title: Ranomi Kromowidjojo

text: Kromowidjojo oli voittamassa 4×100 metrin vapaauintiviestin kultaa Eindhovenin pitkän radan EM-kilpailuista maaliskuussa 2008, Alankomaiden joukkue ui kyseisessä kisassa myös maailmanennätyksen (3.33,62). Joukkueeseen kuuluivat hänen lisäkseen Inge Dekker, Femke Heemskerk ja Marleen Veldhuis. Manchesterin lyhyen radan MM-kilpailuissa 2008 sama nelikkö voitti kultaa 4×200 metrin vapaauintiviestissä ME-ajalla 7.38,90. Samalla joukkueella tuli kultaa 4×100 metrin vapaauintiviestissä myös Pekingin olympialaisissa uudella olympiaennätysajalla 3.33,76.


title: Ranomi Kromowidjojo

text: Kromowidjojo saavutti ensimmäisen aikuisten sarjan henkilökohtaisen arvokisamitalinsa oltuaan kolmas 100 metrin vapaauinnissa Rijekan lyhyen radan EM-kilpailuissa 2008. Lisäksi hän sai kultaa sekä 4×50 metrin seka- että vapaauintiviestissä. Rooman MM-kilpailuissa 2009 hän saavutti kultaa 4×100 metrin vapaauintiviestissä. Istanbulin lyhyen radan EM-kilpailuissa 2009 hän sai kultaa 4×50 metrin vapaa- ja sekauintiviesteissä sekä hopeaa 50 ja 100 metrin vapaauinnissa. Eindhovenin lyhyen radan EM-kilpailuissa 2010 hän voitti mestaruuden 50 ja 100 metrin vapaauinnissa sekä 4×50 metrin vapaa- ja sekauintiviesteissä. Saman vuoden Dubain lyhyen radan MM-kilpailuissa hän voitti kultaa 50 ja 100 metrin vapaauinnissa sekä 4×100 metrin vapaauintiviestissä.


title: Ranomi Kromowidjojo

text: Kromowidjojo saavutti Shanghain MM-kilpailuissa 2011 kultaa 4 × 100 metrin vapaauinnissa sekä hopeaa 50 metrin ja pronssia 100 metrin vapaauinnissa. Kesäolympialaisissa 2012 Lontoossa Kromowidjojo voitti olympiakultaa 50 metrin vapaauinnissa ajalla 24,05 ja 100 metrin vapaauinnissa ajalla 53,00 sekä olympiahopeaa 4×100 metrin vapaauintiviestistä.


title: Ranomi Kromowidjojo

text: Barcelonan MM-kilpailuissa 2013 Kromowidjojo voitti maailmanmestaruuden 50 metrin vapaauinnissa ajalla 24,05 sekä sai pronssia 100 metrin vapaauinnissa, 50 metrin perhosuinnissa ja 4×100 metrin vapaauintiviestissä. Saman vuoden lyhyen radan EM-kilpailuissa Herningissä hän voitti kultaa 50 metrin vapaauinnissa ajalla 23,36 ja 100 metrin vapaauinnissa ajalla 51,78 sekä kuului Alankomaiden pronssijoukkueeseen 4 × 50 metrin vapaauinnin sekaviestissä.


title: Ranomi Kromowidjojo

text: Kromowidjojo voitti Dohassa 2014 lyhyen radan maailmanmestaruuden 50 metrin vapaauinnissa ajalla 23,32 sekä 4 × 50, 4 × 100 ja 4 × 200 metrin vapaauintiviesteissä. Lisäksi hän sai pronssia 100 metrin vapaauinnissa. Kazanin MM-kilpailuissa 2015 hän sai hopeaa 50 metrin vapaauinnissa, naisten 4 × 100 metrin vapaauintiviestissä ja sekajoukkueiden 4 × 100 metrin vapaauintiviestissä. Saman vuoden Netanyan lyhyen radan EM-kilpailuissa hn saavutti kultaa 50 metrin vapaauinnissa ajalla 23,56 ja 4 × 50 metrin sekauintiviestissä, hopeaa 100 metrin vapaauinnissa ja 4 × 50 metrin vapaauintiviestissä sekä pronssia sekajoukkueiden 4 × 50 metrin vapaauintiviestissä.


title: Ranomi Kromowidjojo

text: Kromowidjojo voitti Lontoossa 2016 pitkän radan Euroopan-mestaruudet 50 metrin vapaauinnissa ajalla 24,07 sekä naisten ja sekajoukkueiden 4 × 100 metrin vapaauintiviesteissä. Lisäksi hän sai hopeaa 100 metrin vapaauinnissa. Rio de Janeiron olympialaisissa 2016 hän sijoittui 100 metrin vapaauinnissa viidenneksi ja 50 metrin vapaauinnissa kuudenneksi. Saman vuoden Windsorin lyhyen radan MM-kilpailuissa hän saavutti kultaa 50 metrin vapaauinnissa ajalla 23,60, hopeaa 100 metrin vapaauinnissa sekä naisten ja sekajoukkueiden 4 × 50 metrin vapaauintiviesteissä ja pronssia naisten 4 × 100 metrin vapaauintiviestissä.


title: Ranomi Kromowidjojo

text: Kromowidjojo saavutti Budapestin MM-kilpailuissa 2017 hopeaa 50 metrin vapaa- ja perhosuinnissa sekä sekajoukkueiden 4 × 100 metrin vapaauintiviestissä. Lisäksi hän sai pronssia naisten 4 × 100 metrin vapaauintiviestissä. Joulukuussa 2017 lyhyen radan EM-kilpailuissa Kööpenhaminassa hän voitti kultaa 100 metrin vapaauinnissa, 50 metrin perhosuinnissa, naisten 4 × 50 metrin vapaauintiviestissä (maailmanennätyksellä 1.33,91), sekajoukkueiden 4 × 50 metrin vapaauintiviestissä (maailmanennätyksellä 1.28,39) ja sekajoukkueiden 4 × 50 metrin sekauintiviestissä sekä hopeaa 50 metrin vapaauinnissa.


title: Ranomi Kromowidjojo

text: Kromowidjojo saavutti Glasgow'n EM-kilpailuissa 2018 pronssia 50 metrin vapaauinnissa sekä pronssia naisten ja sekajoukkueiden 4 × 100 metrin vapaauintiviesteissä. Hangzhoun lyhyen radan MM-kilpailuissa 2018 hän saavutti kultaa 50 ja 100 metrin vapaauinnissa sekä 50 metrin perhosuinnissa. Lisäksi hän sai neljä viestihopeaa ja yhden viestipronssin.


title: Villit Marjaset – elokuva

text: Villit Marjaset – elokuva ("The Wild Thornberrys Movie") on vuonna 2002 ensi-iltansa saanut yhdysvaltalainen Oscar-ehdokkuuden saanut animaatioelokuva, joka perustuu saman nimiseen televisiosarjaan "Villit Marjaset". Elokuvan ohjasivat Cathy Malkasian ja Jeff McGrath, ja käsikirjoitti Kate Boutilier. Pääosassa ääninäyttelivät muun muassa Lacey Chabert, Tom Kane, Tim Curry ja Lynn Redgrave.


title: Villit Marjaset – elokuva

text: Suomessa elokuva julkaistiin suoraan DVD:lle vuonna 2004 ja sitä on esitetty myös televisiossa Nelosella vuosina 2007 ja 2008.


title: Villit Marjaset – elokuva

text: Perhe nimeltä Villit Marjaset on matkustanut Afrikkaan kuvaamaan luonto-ohjelmaa. Perheen tytär Eliza (Lacey Chabert) huomaa, että eräs šamaani (Kevin Michael Richardson) on antanut hänelle kyvyn puhua eläinten kanssa, muttä hän ei saisi kertoa kenellekään kyvystään. Myöhemmin Eliza huomaa salametsästäjien jahtaavan norsulaumaa sähköistetyllä aidalla, jonka myötä hän yrittää pysäyttää ystävänsä simpanssi Darwinin (Tom Kane) kanssa salametsästäjien aikeet.


title: Kääpiöhuitti

text: Kääpiöhuitti ("Zapornia pusilla") on hyvin pieni rantakana, pienempi kuin pikkuhuitti. Se on Suomessa harvinainen vierailija ja täysin rauhoitettu.


title: Kääpiöhuitti

text: Kääpiöhuitti on pikkuhuitin näköinen, mutta vain 16-18 cm pitkä, kun pikkuhuitti on pari senttiä isompi. Vatsapuoli on vaalea, selkäpuoli tumma, naaraan rinta on ruskeansävyinen, koiraan harmaampi. Koirailla ja nuorilla on ruskeassa selässään valkeita pilkkuja.


title: Kääpiöhuitti

text: Kääpiöhuitti pesii Itä-Euroopassa ja Aasiassa. Se on muuttolintu ja talvehtii Afrikassa ja Kaakkois-Aasiassa. Suomessa lajia nähtiin 11 kertaa vuosina 1981-2003 - siis keskimäärin joka toinen vuosi.


title: Kääpiöhuitti

text: Kääpiöhuitti on kosteikkojen laji.


title: Kääpiöhuitti

text: Kääpiöhuitti pysyy pesimäaikana ihmisen näkymättömissä, ja tekee tyypillisesti 4-8 munaa.


title: Kääpiöhuitti

text: Kääpiöhuitti syö hyönteisiä matalasta rantavedestä, ja etsii niitä näköhavaintojensa avulla.


title: Haarukka (shakki)

text: Haarukalla tarkoitetaan shakissa siirtoa, jolla uhataan yhdellä nappulalla samanaikaisesti kahta tai useampaa vastapelaajan nappulaa. Haarukointi on erityisen hyvä siirto, koska vastustajan on vaikea suojata tai siirtää turvaan usea nappula yhdellä siirrolla.


title: Haarukka (shakki)

text: Haarukka voidaan nimetä sen nappulan mukaan, joka uhkaa muita nappuloita. Esimerkiksi ratsun suorittama haarukka on ratsuhaarukka ja sotilaan sotilashaarukka. Ratsulla tehty haarukka johtaa usein kvaliteetin eli laadun voittamiseen, jolla tarkoitetaan tornin saamista kevyestä upseerista.


title: Dante XXI

text: Dante XXI on thrash metal -yhtye Sepulturan kymmenes studioalbumi, joka julkaistiin 14. maaliskuuta 2006. Se on viimeinen Sepulturan julkaisu, jolla soittaa rumpali Igor Cavalera ja yhtyeen neljäs studioalbumi ilman laulaja-kitaristi Max Cavaleraa.


title: Tekken (videopeli)

text: Tekken on Namcon ja julkaisema taistelupeli, joka on "Tekken"-pelisarjan ensimmäinen osa. Peli julkaistiin kolikkopelinä vuonna 1994 ja maaliskuussa 1995 se ilmestyi PlayStationille. "Tekken" oli ensimmäinen yli miljoona kappaletta myynyt PlayStation-peli.


title: Tekken (videopeli)

text: Monen muun tappelupelin tavoin "Tekkenissä" valitaan usean hahmon kokoonpanosta yksi taistelija, jolla otellaan kasvoikkain yksi kerrallaan ilmestyvien vastustajien kanssa. Olennainen osa pelin ja sen seuraajien taistelumekaniikka on myös se, että kutakin pelihahmon raajaa vastaa yksi pelinäppäin; esimerkiksi PlayStation-sovituksessa ympyränäppäintä painettaessa hahmo potkaisee oikealla jalallaan.


title: Tekken (videopeli)

text: Yksinpelin tavoitteena on voittaa Heihachi Mishiman järjestämä Iron Fist -turnaus, joka koostuu yhdeksästä taistelusta. Voittamalla turnauksen eri hahmoilla pelaaja saa lisää taistelijoita kahdeksan alkuvaihtoehdon lisäksi. Peliympäristöinä toimivat eri puolilla maailmaa sijaitsevat tunnetut kaupungit ja nähtävyydet, kuten Angkor Wat, Kioto, Akropolis ja Chicago.


title: Tekken (videopeli)

text: Oletusasetuksissa pelin ottelut jakautuvat kahteen 40 sekuntia kestävään erään, joiden määrää ja kestoa voidaan myös erikseen nostaa tai laskea. Jokaisen erän jälkeen hahmojen elämäpalkit uusiutuvat.


title: Tekken (videopeli)

text: Heihachi Mishima, mahtava ja armoton Mishima Zaibatsu -organisaation omistaja, on ilmoittanut pitävänsä King of the Iron Fist Tournament -nimisen taisteluturnauksen. Palkinnoksi turnauksen voittajalle on luvassa miljardi dollaria. Tapahtumaan osallistuu kahdeksan eri taistelulajien taitajaa ympäri maailmaa. Yksi heistä on voittamaton maailmanmestari, joka ei ole ollenkaan kiinnostunut turnauksen rahapalkinnosta, vaan hän haluaa kostaa Heihachille.


title: Tekken (videopeli)

text: Tämä mies on nimeltään Kazuya Mishima, Heihachi Mishiman poika. Heihachi heitti viisi vuotta vanhan poikansa alas jyrkänteeltä, mutta pahat voimat säilyttivät Kazuyan hengissä. Tästä silti katkeroituneena Kazuya vannoo kuolemaa Heihachille.


title: Tekken (videopeli)

text: Muita turnaukseen osallistuvia henkilöitä ovat muun muassa Paul Phoenix, Marshall Law, Yoshimitsu, Nina Williams, King, Jack ja Michelle Chang.


title: Yi Jianlian

text: Yi Jianlian (; s. 27. lokakuuta 1987 Heshan) on kiinalainen koripalloilija.


title: Yi Jianlian

text: Yi on pelannut kiinalaisessa Guangdong Southern Tigersissa useiden palkintojen arvoisesti ja vuosina 2007–2012 NBA:ssa, johon hänet varattiin .


title: Yi Jianlian

text: Yi on edustanut Kiinan miesten maajoukkuetta muun muassa Ateenan 2004, Pekingin 2008 ja Lontoon 2012 kesäolympialaisissa.


title: Yi Jianlian

text: Yin todellinen ikä on ollut kiistan kohteena: hän on syntynyt virallisesti vuonna 1987 mutta eräiden lähteiden mukaan jo vuonna 1984.


title: Thaddeus Young

text: Thaddeus Charles Young (s. 21. kesäkuuta 1988 New Orleans, Louisiana) on yhdysvaltalainen koripalloilija. Hän oli ensimmäisen kierroksen 12:s varaus . 203-senttinen Young edusti ensimmäiset seitsemän NBA-kauttaan Philadelphia 76ersia ja pelasi tämän jälkeen kaudet Minnesota Timberwolvesissa ja Brooklyn Netsissä. Heinäkuussa 2016 hän siirtyi osana vaihtokauppaa Indiana Pacersiin.


title: Thaddeus Young

text: Young syntyi New Orleansissa, Louisianassa. Myös hänen isänsä pelasi nuoruudessaan koripalloa ja sai Jacksonvillen yliopistossa vuodesta 1976 oltuaan oman NBA-varauksensa vuonna 1978.


title: Thaddeus Young

text: Young pääsi high schoolin jälkeen Georgia Institute of Technologyyn.


title: Vihermehiläissyöjä

text: Vihermehiläissyöjä ("Merops persicus") on värikäs hyönteisravintoon erikoistunut säihkylintu, joka joskus harhautuu Suomeen asti.


title: Vihermehiläissyöjä

text: Linnun pituus on 24–26 cm, siipien kärkiväli 36–40 cm ja paino noin 60 g. Melko värikäs höyhenpuku: vihreä yleisväri, siniset posket, oranssi leuanalus ja musta, valkoreunainen silmikkokuvio. Nokka on musta, pyrstö harmaa, ja pyrstön kaksi keskimmäistä sulkaa muodostavat piiskamaisen ulokkeen. Lajin voi sekoittaa vain johonkin toiseen mehiläissyöjälajiin, lähinnä vielä riemunkirjavampaan mehiläissyöjään. Sukupuolet ovat samanvärisiä, mutta nuoret linnut himmeämmän värisiä.


title: Vihermehiläissyöjä

text: Vihermehiläissyöjä pesii Pohjois-Afrikassa ja läntisessä Aasiassa Kaspianmeren suunnalla. Se on muuttolintu ja talvehtii trooppisessa Afrikassa.


title: Vihermehiläissyöjä

text: Vihermehiläissyöjä pesii puoliaavikolla, jossa on yksittäisiä puita kuten akaasioita. Se talvehtii avoimessa maastossa.


title: Vihermehiläissyöjä

text: Laji pesii yhdyskuntina jokivarsilla. Se kaivaa pesätunnelin hiekkatörmään ja naaras munii 4–8 munaa, joita molemmat puolisot hautovat.


title: Vihermehiläissyöjä

text: Syö pääasiassa ilmassa lentäviä hyönteisiä, enimmäkseen sudenkorentoja ja niiden sukulaisia sekä pistiäisiä kuten mehiläisiä, ampiaisia ja herhiläisiä.


title: Fitzhugh Lee

text: Fitzhugh Lee (19. marraskuuta 1835 – 18. huhtikuuta 1905), oli Robert E. Leen veljenpoika, etelävaltioiden ratsuväenkenraali Yhdysvaltain sisällissodassa, Virginian kuvernööri ja Yhdysvaltain armeijan kenraali Espanjan ja Yhdysvaltain sodassa.


title: Fitzhugh Lee

text: Lee syntyi Clermontissa Fairfaxin piirikunnassa Virginiassa. Hän oli "Light Horse Harry" Leen pojanpoika ja Robert E. Leen veljenpoika. Hänen isänsä Sydney Smith Lee oli kapteeni kommodori Matthew Perryn alaisena Japanin vesillä, ja yleni kommodoriksi. Hän valmistui USA:n sotilasakatemiasta 1856 ja sai komennuksen toiseksi luutnantiksi 2. USA:n ratsuväkeen, jota komensi eversti Albert Sidney Johnston, ja missä hänen setänsä Robert E. Lee oli everstiluutnanttina. Ratsuväen upseerina hän kunnostautui taistelussa Teksasin comancheja vastaan, ja haavoittui vakavasti taistelussa Nescutungassa Teksasissa 1859. Toukokuussa 1860 hänet nimitettiin ratsuväen kouluttajaksi West Pointiin, mutta hän erosi samalla kun Virginia erosi Unionista.


title: Fitzhugh Lee

text: Lee liittyi konfederaation armeijaan ratsuväen luutnanttina ja palveli ensiksi esikuntaupseerina prikaatikenraali Richard S. Ewellille ensimmäisessä Bull Runin taistelussa. Hänev ylennettin Virginian ratsuväkeen everstiluutnantiksi elokuussa 1861, jossa hän palveli eversti J. E. B. Stuartin alaisena. Leestä tuli rykmentin everstin maaliskuussa 1862 ja hänet ylennettiin prikaatikenraaliksi 24. heinäkuuta 1862. Pohjois-Virginian kampanjan aikana Lee sai huonoa mainetta saapumalla myöhässä ratsuväen keskitykseen, mikä salli liittovaltion ratsuväen ryöstää Stuartin päämajan ja viedä hänen kuuluisan sulkahattunsa ja viittansa. Kuitenkin myöhemmän konfederaation ryöstöretken aikana Catlett's Stationiin, hän vei kenraali John Popen päämajateltan ja takin. Lee antoi Popen takin Stuartille kompensoidakseen tämän hatun menetystä.


title: Fitzhugh Lee

text: Lee suoritui hyvin Maryland-sotaretkestä 1862, turvaten etelävaltioiden perääntymisen South Mountainista, viivyttämällä Unionin armeijan etenemistä Sharpsburgiin Marylandiin ennen Antietamin taistelua ja turvaamalla armeijansa Potomac-joen ylityksen Virginiaan. Hän johti ratsuväentoimintaa onnistuneesti ja taidokkaasti Kelly's Fordissa (17. maaliskuuta 1863) missä hänen 400 sotilastaan vangitsivat 150 miestä ja hevosta vain 14 miehen menetyksellä. Chancellorsvillen taistelussa toukokuussa 1863, Leen tiedustelujoukko selvitti ettö Unionin armeijan oikea sivusta oli "ilmassa, mikä salli kenraalimajuri Thomas J. "Stonewall" Jacksonin onnistuneen hyökkäyksen, jota Leen ratsuväki johti.


title: Fitzhugh Lee

text: Chancellorsvillen jälkeen Lee oli taistelukyvytön tulehduksellisen reumatismin vuoksi, oli sivussa kuukauden eikä ollut mukana merkittävässä ratsuväentaistelussa Brandy Stationissa. Hän toipui ajoissa johtaakseen prikaatia Jeb Stuartin ratsastuksella unionin armeijan ympäri Gettysburgin sotaretken varhaisina päivinä, missä hänen merkittävin apunsa oli Carlislen taistelu. Gettysburgin taistelun aikana hänen prikaatinsa taisteli epäonnistuneesti East Cavalry Fieldissä. Stuartin raportissa ei ylistetty ainoatakaan upseeria paitsi Fitz Leetä, jonka hän sanoi olevan "yksi hienoimmista ratsuväenupseereista mantereella ja parhaita ylennettäviä". Lee ylennettiin kenraalimajuriksi 3. elokuuta 1863.


title: Fitzhugh Lee

text: Overlandin ja Petersburgin sotaretkillä 1864, hän sai toistuvasti tehtäviä Stuartin divisioonankomentajana, ja Stuartin kuoltua kenraalimajuri Wade Hamptonin alaisena. Hampton, joka oli ollut Leen vertainen miltei koko sodan ajan, ylennettiin korvaamaan Stuart hänen vanhuutensa ja suuremman kokemuksensa takia, jotkut ajan tarkkailijat olivat kyynisinä odottaneet Robert E. Leen veljenpojan saavan tehtävät.


title: Fitzhugh Lee

text: Lee otti osaa kenraaliluutnantti Jubal Earlyn sotaretkelle kenraalimajuri Philip Sheridania vastaan Shenandoahin laaksossa ja kolmannessa Winchesterin taistelussa (19. syyskuuta 1864) kolme hevosta ammuttiin hänen altaan, ja hän haavoittui vakavasti. Kun kenraali Hampton lähetettiin auttamaan kenraali Joseph E. Johnstonia Pohjois-Carolinaan, Fitzhugh Lee sai kaikkien Robert E. Leen ratsuväenjoukkojen ylipäällikkyyden 29. maaliskuuta 1865, mutta antautuminen Appomattoxissa seurasi nopeasti. Fitzhugh Lee itse johti konfederaation viimeistä hyökkäystä 9. huhtikuuta sinä vuonna Farmvillessä Virginiassa.


title: Fitzhugh Lee

text: Sodan jälkeen hän oli Virginian kuvernööri 1886-1890, sekä sotilaskuvernöörinä Havannassa ja Pinar del Riossa Kuubassa 1899. Hän erosi Yhdysvaltain armeijasta prikaatikenraalina 1901. Hän kuoli Washington, DC:ssä ja on haudattu Hollywoodin hautausmaahan Richmondiin Virginiaan.


title: Lehmän vuosi

text: Lehmän vuosi on suomalainen draamasarja, jota esitettiin Yle TV2 -kanavalla tammikuusta 2006 alkaen. Sarja oli alun perin kuusiosainen, mutta suuren suosion ansiosta siihen kuvattiin kuusi uutta osaa, jotka esitettiin maaliskuusta 2008 lähtien. Kolmannen tuotantokauden kuvaukset alkoivat elokuussa 2008 ja ne jatkuivat jouluun saakka. Kolmas tuotantokausi esitettiin 14. huhtikuuta – 19. toukokuuta 2010.


title: Lehmän vuosi

text: Sarjan päähenkilö on eläinlääkäri Hanna Takala, joka palaa sarjan alussa kotikuntaansa Haapavirralle. Sarjassa seurataan kyläläisten elämää.


title: Lehmän vuosi

text: Sarjan katsotuin jakso on ollut ensimmäisen tuotantokauden viimeinen jakso, jota katsoi 768 000 katsojaa. Ensimmäistä tuotantokautta seurasi keskimäärin 675 000 katsojaa.


title: Lehmän vuosi

text: Toisen tuotantokauden katsotuin jakso oli 16. huhtikuuta esitetty osa 10, jolla oli 695 000 katsojaa. Kyseisellä viikolla "Lehmän vuosi" oli kolmanneksi katsotuin draamasarja "Salattujen elämien" ja "Kotikatsomon" jälkeen. Toista tuotantokautta katsoi keskimäärin 645 000 katsojaa.


title: Lehmän vuosi

text: Kolmannen tuotantokauden avausjakso keräsi keskimäärin 724 000 katsojaa ja oli samalla kanavansa viikon katsotuin ohjelma. Jakso oli myös sarjan katsotuin jakso sitten ensimmäisen kauden.


title: Fabrice Muamba

text: Fabrice Ndala Muamba (s. 6. huhtikuuta 1988 Kinshasa, Zaire) on englantilainen entinen jalkapalloilija, joka edusti valioliigaseura Bolton Wanderersia. Pelipaikaltaan hän oli puolustava keskikenttäpelaaja.


title: Fabrice Muamba

text: Muamba syntyi Kinshasassa, silloisessa Zairessa. Hän muutti Englantiin 1999 poliittisen turvapaikan saaneen isänsä luo olleessaan 11-vuotias. Muuttaessaan Muamba ei osannut englannin kieltä. Hän kuitenkin sopeutui nopeasti ja menestyi niin urheilussa kuin opiskelussa.


title: Fabrice Muamba

text: Muamba liittyi Arsenalin juniorijoukkueeseen 2002 ja siirtyi ammattilaiseksi 2005. Hän debytoi edustusjoukkueessa 25. lokakuuta 2005 liigacupin ottelussa.


title: Fabrice Muamba

text: Arsenal lainasi Muamban mestaruussarjassa pelanneeseen Birmingham Cityyn kaudeksi 2006–2007. Hänet valittiin kauden jälkeen seuran parhaaksi nuoreksi pelaajaksi. Loppukeväällä Muamba siirtyi Birminghamiin pysyvästi noin neljän miljoonan punnan siirtosummalla. Birmingham nousi Valioliigaan ja Muamba kuului koko kauden vakiokokoonpanoon. Birmingham ei kuitenkaan onnistunut säilyttämään sarjapaikkaansa ja elokuussa Muamba siirtyi Boltoniin noin viiden miljoonan punnan siirtohinnalla.


title: Fabrice Muamba

text: Boltonissa Muamba vakiinnutti nopeasti paikkansa. Muun muassa kaudella 2009–2010 hän pelasi jokaisessa ottelussa ja "The Bolton News" -lehden lukijat valitsivat hänet Boltonin kauden parhaaksi pelaajaksi. Kesällä 2010 Muamba allekirjoitti neljän vuoden mittaisen jatkosopimuksen.


title: Fabrice Muamba

text: 17. maaliskuuta 2012 Muamba sai sydänkohtauksen kesken Tottenhamia vastaan pelattua FA Cupin ottelua. Hän sai pitkään ensihoitoa kentällä, jonka jälkeen hänet kiidätettiin sairaalaan. Ottelu keskeytettiin ja myöhemmin myös Boltonin seuraava ottelu peruttiin. Muamban sydän oli pysähdyksissä 78 minuuttia ennen kuin se saatiin jälleen toimintaan itsenäisesti. Kriittisestä tilasta Muamba toipui lääkärien mukaan ihmeellisen nopeasti. Hän pystyi puhumaan kaksi päivää onnettomuuden jälkeen ja kävelemään kahden viikon kuluttua. Muamballe asennettiin defibrillaattori, minkä jälkeen hän pääsi sairaalasta vietettyään siellä kuukauden. Elokuussa 2012 Muamba ilmoitti lopettavansa uransa.


title: Fabrice Muamba

text: Muamba on Britannian kansalainen ja hän edustanut Englantia kaikissa nuorten maajoukkueissa alle 16-vuotiaista lähtien. Alle 21-vuotiaiden maajoukkueessa Muamba on toiminut kapteenina ja hän oli mukana ikäluokan EM-kisoissa 2009, joissa Englanti sijoittui toiseksi.


title: Andreas III

text:
Andreas III (s. noin 1265 – 1301) oli Unkarin ja Kroatian kuningas 1290–1301.
Hän oli Andreas II:n nuorimman pojan poika ja siten osa Árpádin dynastiaa. Avioliittojen kautta Árpádit olivat sukua lähes kaikille Euroopan hallitsijasuvuille. Isänsä kuoleman jälkeen hän eli Venetsiassa sukulaisten hoivissa, kunnes palasi Unkariin 1290. Hänet kruunattiin Esztergomissa.


title: Andreas III

text: Kun Andreas III kuoli vuonna 1301 ilman jälkeläisiä, Unkaria siihen asti hallinnut Árpádin suku sammui. Valtaan nousi pitkien valtataisteluiden jälkeen lopulta Anjou-suvun Kaarle Robert.


title: Ääretön joulu

text: Ääretön joulu (KÄDET-105) on hardcore punk -yhtye Terveiden Käsien vuonna 1982 julkaistu 7’’ EP. Sitä pidetään yleisesti yhtenä Terveiden Käsien merkittävimmistä julkaisuista ja yhtenä suomalaisen hardcore punkin merkkiteoksista. EP:n kappaleet ovat erittäin lyhytkestoisia ja aggressiivisesti soitettuja.


title: Ääretön joulu

text: Levyn tunnetuimmat kappaleet lienevät ”Pissaa ja paskaa” ja ”Tornion kevät”, joita ovat versioineet myös monet muut yhtyeet. Lappeenrantalainen rock-yhtye Kotiteollisuus versioi ”Pissaa ja paskaa” -kappaleen vuonna 2008 ilmestyneelle "Sotakoira" -albumilleen. Apulanta on soittanut esiintymisissään ”Tornion kevät” -kappaletta ja se päätyi myös live-levylle, joka julkaistiin vuonna 2007 ilmestyneen "Eikä vielä ole edes ilta" -albumin erikoispainoksella.


title: Ääretön joulu

text: EP:n julkaisi paremmin suomirock-julkaisuistaan tunnettu tamperelainen Poko Rekords. Se jäi Terveiden Käsien ainoaksi yhteistyöksi Pokon kanssa.


title: Ääretön joulu

text: Vuonna 2012 Svart Records julkaisi EP:stä uusintapainoksen. Se julkaistiin sekä tavallisena mustana, että rajoitettuna keltaisena vinyylipainoksena. Aikaisemman, vuonna 1989 ilmestyneen uusintapainoksen julkaisi Hiljaiset Levyt. Albumi nousi Suomen virallisen singlelistan sijalle 19.


title: Ääretön joulu

text: Kaikki kappaleet säveltänyt Timo Wiik ja sanoittanut Läjä Äijälä.


title: Walter Koenig

text: Walter Marvin Koenig (s. 14. syyskuuta 1936 Chicago, Yhdysvallat) on yhdysvaltalainen näyttelijä, kirjailija, opettaja ja ohjaaja. Hänet tunnetaan roolistaan Pavel Chekovina alkuperäisessä "Star Trek" -televisiosarjassa ja Alfred Besterin roolista tieteissarjassa "Babylon 5".


title: Walter Koenig

text: Koenig syntyi Chicagossa liikemies Isadore Koenigin ja Sarah Straussin perheeseen. Koenigin vanhemmat olivat Venäjältä muuttaneita juutalaissiirtolaisia; hänen perheensä asui Liettuassa maastamuuton aikana ja muutti sukunimensä Koenigsbergistä Koenigiksi. Hän opiskeli lääketiedettä Grinnell Collegessa Grinnellissä, Iowassa ja siirtyi sieltä opiskelemaan Kalifornian yliopistoon Los Angelesissa (UCLA), missä hän suoritti Bachelor of Arts -tutkinnon psykologiasta.


title: Walter Koenig

text: Koenig on ollut vuodesta 1965 lähtien naimisissa Judy Levittin kanssa. Heillä on kaksi lasta, poika Josh Andrew Koenig ja tytär Danielle Koenig. Koenigille suoritettiin sydämen ohitusleikkaus vuonna 1993.


title: Walter Koenig

text: Koenig esitti USS "Enterprisen" (NCC-1701) navigaattoria Pavel Chekovia alkuperäisessä "Star Trek" -televisiosarjassa ja siihen perustuvissa elokuvissa. Hänet valittiin esittämään Chekovia, koska hän muistutti brittiläistä The Monkees -yhtyeen Davy Jonesia ja hänen toivottiin kiinnittävän nuoremman yleisön, varsinkin tyttöjen, huomion. (Studion PR-osaston mukaan Chekovin mukaanottaminen johtui siitä, että "Pravdassa" julkaistu artikkeli valitti venäläisten puuttumista Star Trekistä.) Koenig piti peruukkia esittäessään Chekovia. Gene Roddenberry pyysi häntä liioittelemaan venäläistä korostustaan, jotta sarjaan saataisiin komiikkaa. Koenig kirjoitti myös "Star Trek" -animaatiosarjan jakson ”The Infinite Vulcan” käsikirjoituksen ensimmäisenä alkuperäisen sarjan näyttelijänä, joka oli kirjoittanut Star Trek -tarinan televisiota varten. Koenigin esittämä Chekov ei kuitenkaan koskaan esiintynyt animaatiosarjassa.


title: Walter Koenig

text: Koenig oli Saturn-palkintoehdokkaana parhaasta sivuosasuorituksesta elokuvista "" ja "". Hän uusi Pavel Chekovin roolin internetissä julkaistussa fanisarjassa ": To Serve All My Days" (nykyään sarja tunnetaan nimellä "Star Trek: Phase II") ja Sky Conwayn/Tim Russin independent-elokuvassa "", kummatkin vuonna 2006.


title: Walter Koenig

text: Chekovin jälkeen hänen tunnetuin roolinsa on Psi-poliisi Alfred Besterin rooli televisiosarjassa "Babylon 5". Koenig oli ”erikoisvieraana” 12 jaksossa ja kolmannen esityskauden lopussa tuotantoyhtiö haki hänen puolestaan Emmy-ehdokkuutta.


title: Walter Koenig

text: Koenigin näyttelijänura on kestänyt puoli vuosisataa. Hän on esittänyt erilaisia rooleja aina teini-ikäisestä jengijohtajasta ("Alfred Hitchcock esittää") keski-ikäiseen Tom Sawyeriin ("The Boys In Autumn"). Hän palasi avaruuteen pääroolissa elokuvassa "Moontrap" ja esitti tietokoneen kiintolevyä "Maximum Surgessa". Näyttelemisen lisäksi hän on käsikirjoittanut useita elokuva ("Actor", "I Wish I May", "You're Never Alone When You're a Schizophrenic"), yksinäytöksisiä näytelmiä ja muutaman televisiosarjan jakson. Hän on kirjoittanut myös muutamia kirjoja, kuten "Warped Factors: A Neurotic's Guide to the Universe" (omaelämäkerta), "Chekov's Enterprise" ("" -elokuvan kuvausten aikana pidetty päiväkirja) sekä "Buck Alice and the Actor-Robot" (tieteiskirja). Hän loi myös oman sarjakuvasarjan "Raver", jota Malibu Comics julkaisi 1990-luvun alussa.


title: Walter Koenig

text: Walter Koenig on opettanut näyttelemistä ja ohjaamista muun muassa UCLA:ssa. Vuonna 2002 hän ohjasi kahden alkuperäisen "The Twilight Zone" -sarjan jakson näytelmäversion.


title: Walter Koenig

text: Vuonna 2004 Koenig esiintyi independent-elokuvassa "Mad Cowgirl". Elokuva julkaistiin DVD:llä 5. joulukuuta 2006.


title: Daniel Harvey Hill

text: Daniel Harvey Hill (12. heinäkuuta 1821 – 24. syyskuuta 1889) oli etelävaltioiden kenraali Yhdysvaltain sisällissodassa. Hänet tunnettiin aggressiivisena komentajana, ja toisaalta syvästi uskonnollisena miehenä, jolla oli kuiva, sarkastinen huumori. Hän oli Stonewall Jacksonin lanko, läheinen ystävä sekä James Longstreetille että Joseph E. Johnstonille, mutta erimielisyydet Robert E. Leen ja Braxton Braggin kanssa maksoivat hänelle konfederaation presidentin Jefferson Davisin suosion. Vaikka hänen sotilaallinen kyvykkyytensä olikin hyvin kunnioitettu, hän ei juurikaan ollut mukana taisteluissa sisällissodan lipussa. Historiankirjoituksessa hänet muistetaan nimellä D.H. Hill.


title: Daniel Harvey Hill

text: Hill syntyi Yorkin alueella Etelä-Carolinassa. Hän valmistui West Pointista 1842, 28. luokkansa 56 kadetista, ja nimitettiin Yhdysvaltain tykistöön. Hän kunnostautui Meksikon-Amerikan sodassa, yleni kapteeniksi Contrerasin ja Churubuscon taisteluissa, ja vielä väliaikaiseksi majuriksi urheudesta Chapultepecissa. Helmikuussa 1849 hän erosi armeijasta ja tuli matematiikan professoriksi Washingtonin collegeen (nykyisin Washingtonin-Leen kollege) Lexingoniin Virginiaan.


title: Daniel Harvey Hill

text:
Sisällissodan alussa hänestä tuli etelävaltioiden armeijan eversti. Hän voitti Big Bethelin taistelun Virginiassa 10. kesäkuuta 1861.
Hän otti osaa 1862 Williamsburgin ja Yorktownin taisteluihin, jotka olivat Virginian niemimaan taisteluista ensimmäisiä, ja johti divisioonaa kenraalimajuriksi ylennettynä Seven Pinesin ja Seven Daysin taisteluissa. 22. heinäkuuta 1862 Hill ja unionin kenraalimajuri John A. Dix tekivät sopimuksen vankienvaihdosta, nimeltään Dixin-Hillin kartellin. Maryland-kampanjassa 1862 Hill ja hänen miehensä taistelivat South Mountainissa ja Antietamin taistelussa. Antietamissa hän puolusti muutamien eri divisioonista olevien miesten kanssa Bloody Laneksi kutsutta tietä juuri taistelun kriittisimmällä hetkellä. Taistelussa kolme hevosta ammuttiin hänen altaan. Hän riitaantui Robert E. Leen kanssa eikä Fredericksburgin taistelun jälkeen saanut ylennystä armeijakunnan komentajaksi. Myöhemmin kesällä 1863 hänen komensi reservijoukkoja Richmondissa ja Erasmus Keyesissä taisteli onnistuneesti John A. Dixiä vastaan. 1863 hänet lähetettiin Tennesseen armeijaan komentamaan kenraaliluutnanttina yhtä Braxton Braggin armeijakuntaa. Hän taisteli sekavassa ja verisessä Chickamaugan taistelussa, jonka jälkeen riitaantui Braggin kanssa. Kun Tennesseen armeijaa uudelleenjärjesteltiin jälleen, Hill jäi ilman komennusta ja Davis alensi hänet kenraalimajuriksi.


title: Daniel Harvey Hill

text:
Tämän jälkeen hän komensi pienempiä yksiköitä kaukana suurista armeijoista, taisteli Bentonvillessä Pohjois-Carolinassa ja antautui Joseph E. Johnstonin armeijan mukana 26. huhtikuuta 1865.
Sodan jälkeen hän työskenteli "Land We Love"-nimisen lehden editorina ja Arkansasin yliopiston presidenttinä. Hän kuoli Charlottessa ja on haudattu Davidsonin collegen hautausmaahan.


title: Tōhō

text: Tōhō kabushikikaisha () on suuri japanilainen elokuvastudio. Sen pääkonttori on Tokion Chiyodassa, ja yhtiö on osa Hankyū Hanshin Tōhō -konsernin ydintä. Tōhōn ylivoimaisesti tunnetuin luomus on Godzilla.


title: Tōhō

text: Lännessä Tōhō, jonka nimi kirjaimellisesti käännettynä tarkoittaa "itämaista aarretta", tunnetaan parhaiten lukuisten "daikaijū"- eli jättiläishirviö- ja tokusatsu- eli erikoistehoste-elokuvien tuottajana. Tōhōn "Isoon viisikkoon" kuuluvat Godzilla, Mothra, King Ghidorah, Mechagodzilla ja Rodan, jotka ovat esiintyneet lukuisia kertoja yhtiön tuotoksissa.


title: Tōhō

text: Tōhō tunnetaan myös Akira Kurosawan elokuvista, Chōseishin-tuotemerkin alle kuuluvista televisio-ohjelmista ja Studio Ghiblin anime-elokuvista.


title: Håvard Nordtveit

text: Håvard Nordtveit (s. 21. kesäkuuta 1990) on norjalainen jalkapalloilija. Hän pelasi kotimaassaan FK Haugesund -seurassa, kunnes siirtyi vuonna 2007 Englannin valioliigan Arsenaliin. 188-senttisen Nordtveitin pelipaikka on keskuspuolustaja.


title: Håvard Nordtveit

text: Nordtveit on pelannut Norjan maajoukkueessa 40 ottelua ja tehnyt niissä kaksi maalia. Ensimmäisen maaottelunsa hän pelasi kesäkuussa 2011.


title: MG 17

text: Louis Schmeisserin suunnittelemaan MG 30 –konekivääriin perustunut "Flugzeug-Maschinengewehr MG 17" () suunniteltiin vuonna 1936 kiinteäksi aseeksi Luftwaffen hävittäjiin. Siihen oli asennettavissa synkronointilaite, joka mahdollisti ampumisen pyörivän potkurin läpi.


title: MG 17

text: Lentokoneaseistuksen sodanaikaisen kehityksen myötä 7,92 millin konekiväärit todettiin liian pienitehoisina vanhentuneiksi. Vuodesta 1942 lähtien niitä alettiin muuntaa maajoukkojen käyttöön varustamalla ne olkatuella, uusilla tähtäimillä ja haaratuella sekä kolmijalkatuen kiinnitysmahdollisuudella. Muunnetut aseet jaettiin pääasiassa Luftwaffen maajoukoille.


title: William Henry Fitzhugh Lee

text: William Henry Fitzhugh Lee (31. toukokuuta 1837 – 15. lokakuuta 1891), tunnetaan nimillä Rooney Lee tai W. H. F. Lee, oli Robert E. Leen ja Mary Anna Randolph Custisin toinen poika. Hän oli maanviljelijä, konfederaation ratsuväenkenraali ja myöhemmin kongressin jäsen.


title: William Henry Fitzhugh Lee

text: Lee syntyi Arlingtonin talossa Arlingtonissa Virginiassa. Hän meni Harvardin yliopistoon ja seurasi isänsä jalanjälkiä menemällä Yhdysvaltain armeijaan 1857 toisena luutnanttina. Hän palveli 6. Yhdysvaltain jalkaväessä Albert Sidney Johnstonin alaisena ja otti osaa Utahin sotaan mormoneja vastaan. Vuonna 1859 hän erosi armeijasta työskennelläkseen "White House" -plantaasillaan Pamunkeyjoen etelärannalla New Kent Countyssa Virginiassa.


title: William Henry Fitzhugh Lee

text: Sisällissodan alussa Leestä tuli konfederaation armeijan ratsuväen kapteeni, ja hänet ylennettiin pian majuriksi. Hän palveli alussa läntisimmässä Virginiassa prikaatikenraali William W. Loringin alaisena 1861 ja alkuvuonna 1862. Hänet sijoitettiin everstiluutnantiksi prikaatikenraali J. E. B. Stuartin alaisuuten. Myöhemmin hänestä tuli 9. Virginian ratsuväen eversti.


title: William Henry Fitzhugh Lee

text: South Mountainin taistelun jälkeen Lee ylennettiin prikaatikenraaliksi. Hän taisteli Antietamin taistelussa serkkunsa Fitzhugh Leen alaisena. Hän komensi 3. prikaatia Stuartin ratsuväendivisioonasta Fredericksburgin ja Chancellorsvillen taisteluissa. Hän haavoittui Brandy Stationin taistelussa Gettysburgin kampanjan alussa ja jäi Unionin joukkojen vangiksi Hickory Hillissä Virginiassa kaksi viikkoa myöhemmin ollessaan toipumassa.


title: William Henry Fitzhugh Lee

text: Lee oli sotavankina New Yorkin osavaltiossa, kunnes hänet vaihdettiin konfederaation armeijaan 25. helmikuuta 1864. Hänet vaihdettiin unionin sotavankina olleeseen prikaatikenraali Neal S. Dowiin. Huhtikuussa hänet ylennettiin kenraalimajuriksi, ja hän komensi ratsuväen armeijakuntaa Petersburgin läpimurron ja isänsä armeijan perääntymisen aikana Appomattox-taistelussa. Sodan lopussa hän oli toiseksi korkea-arvoisin konfederaation ratsuväenupseeri. Hän antautui isänsä kanssa Appomattoxin käräjätalolla. Sodan jälkeen hänet valittiin Virginian senaattiin ja Yhdysvaltain kongressiin 1887, jossa oli vuoteen 1891. Hän kuoli Ravensworthissa ja hänet on haudattu Leen kappeliin Lexingtoniin Virginiaan.


title: Kyttä antaa kyytiä

text: Kyttä antaa kyytiä () on hongkongilainen toimintakomediaelokuva, jossa näyttelee muun muassa Jackie Chan. Elokuva on julkaistu vuonna 1985. Elokuva palkittiin 1986 Hongkongin elokuvajuhlilla parhaan elokuvan ja parhaan toimintakoreografian palkinnoilla.


title: Kyttä antaa kyytiä

text: Valtion elokuvatarkastamo asetti elokuvalle ennakkotarkastuksessa 5.6.1987 ikärajan KK (Kokonaan kielletty), joten elokuvaa ei saanut laillisesti Suomessa esittää eikä levittää. Perusteena tarkastamo käytti yleisluontoista termiä: "raaistava". Valitus Valtion elokuvalautakuntaan pysytti täyskiellon voimassa. 21.7.1987 uusintatarkastuksen yhteydessä tarkastamo jälleen pysyi kannassaan ja täyskielto pysyi voimassa. Armoa heltisi vasta 21.9.1992, kun elokuvalle vihdoin annettiin uudessa ennakkotarkastuksessa ikäraja K18 ja se sai saman tien virallisen ensi-iltansa Rakkautta ja Anarkiaa -elokuvafestivaalilla. Ikäraja kuitenkin tarkoitti, että voimassa olevan videolain vuoksi elokuvaa ei kuitenkaan saanut levittää eikä myydä kotivideotallenteena. Vasta aikuissensuurin poistuminen lakimuutoksessa 1.1.2001 vapautti elokuvan täyskiellosta.


title: Sammy Aaltonen

text: Sammy Aaltonen eli Sami Aaltonen on suomalainen laulaja ja säveltäjä, joka laulaa Private Line -yhtyeessä ja on bändin perustajajäsen. Hän on myös yhtyeen pääasiallinen säveltäjä ja sanoittaja.


title: Sammy Aaltonen

text: Sami Aaltonen toimii myös äänitetuottajana sekä nauhoittajana. Hän on johtaja levy-yhtiössä "Bad Habit Records" ja lisäksi hänellä on oma äänitysstudio Itä-Helsingissä nimeltään "East Sound Studios".


title: Sammy Aaltonen

text: Aaltonen on soittanut kitaraa myös yhtyeissä Arto Muna ja Millennium, Billion Dollar Babes, S-A-D, Georgie Picket In Colours ja Risequad.


title: Sammy Aaltonen

text: Aaltosen ex-kumppani on suomalainen TV-juontaja Kirsi Salo ja heillä on liitostaan kaksi lasta.


title: George Washington Custis Lee

text: George Washington Custis Lee (tunnetaan myös nimellä Custis Lee) (16. syyskuuta 1832 – 18. helmikuuta 1913) oli etelävaltioiden kenraali Yhdysvaltain sisällissodassa. Hän oli Robert E. Leen ja Mary Anna Custis Leen vanhin poika.


title: George Washington Custis Lee

text: 1850–1854 hän kävi West Pointin ja valmistui luokkansa parhain arvosanoin. Hänen isänsä oli ylitarkastaja hänen valmistuessaan. Custis Lee sai komennuksen pioneerijoukkoihin, kuten hänen isänsä ennen häntä, kunnes hän erosi Yhdysvaltain armeijasta keväällä 1861 pian sen jälkeen kun Virginia erosi unionista.


title: George Washington Custis Lee

text: Sisällissodan aikana Custis Lee yleni kenraalimajuriksi ja palveli sodan ajan Jefferson Davisin kenttäadjutanttina. Custis Lee tarjoutui sotavangiksi veljensä Rooneyn tilalle, jotta Rooney sai palata kotiin kuolemansairaan vaimonsa luokse. Sodan loppuvaiheessa Custis Lee komensi joukkoja kentällä ja jäi sotavangiksi ensimmäisessä taistelussaan Saylor's Creekissä kolme päivää ennen kuin hänen isänsä antautui Ulysses S. Grantille Appomattoxin käräjätalolla.


title: George Washington Custis Lee

text: Sodan jälkeen hän voitti oikeusjutun valtiota vastaan ja sai sukutilansa, Arlington Housen itselleen. Hän huomasi, ettei kykene ylläpitämään sitä ja myi sen takaisin valtiolle.


title: George Washington Custis Lee

text: Isänsä kuoleman jälkeen hän oli Washingtonin ja Leen yliopiston rehtori vuodesta 1871 vuoteen 1897. Hänet on haudattu Leen kappeliin Lexingtoniin Virginiaan.


title: 12 Rounds

text: 12 Rounds on Renny Harlinin ohjaama yhdysvaltalainen elokuva, jonka pääosassa näyttelee räppäri ja showpainija John Cena. Elokuvan ensi-ilta oli vuonna 2009.


title: 12 Rounds

text: Elokuva kertoo etsivä Danny Fisheristä, jonka tyttöystävä kidnapataan. Saadakseen naisensa takaisin Fisher joutuu kilpailemaan 12 erää kestävässä pelissä.


title: Andre Iguodala

text: Andre Tyler Iguodala (s. 28. tammikuuta 1984 Springfield, Illinois) on yhdysvaltalainen koripalloilija. Iguodala aloitti NBA-uransa vuonna 2004 Philadelphia 76ersissä. Vuonna 2012 hän siirtyi Denver Nuggetsiin ja seuraavalla kaudella Golden State Warriorsiin. Ennen NBA-uraansa hän pelasi Arizonan yliopistossa.


title: Andre Iguodala

text: 198-senttisellä Iguodalalla on isänsä puolelta nigerialaisia juuria. Hän oli ensimmäisen kierroksen yhdeksäs . Iguodalan pelipaikka on joko heittävä takamies tai pieni laituri.


title: Andre Iguodala

text: Yhdysvaltain maajoukkueessa Iguodala on voittanut maailmanmestaruuden vuonna 2010 ja olympiakultaa vuonna 2012.


title: Andre Iguodala

text: Philadelphia 76ers valitsi Iguodalan vuoden 2004 NBA-varaustilaisuuden yhdeksäntenä varauksena. Heti tulokaskaudellaan hän pelasi avauksessa kaikissa 82 runkosarjaottelussa, ainoana Sixers-pelaajana. Hän oli myös joukkueestaan ainoa, joka teki tripla-tuplan kauden aikana.


title: Andre Iguodala

text: Kaudella 2005–2006 Iguodala pelasi jälleen kaikissa otteluissa avausviisikossa. All-Star-viikonloppuna hän sijoittui donkkikisassa toiseksi Nate Robinsonin jälkeen ja hänet valittiin Rookie Challenge -ottelun arvokkaimmaksi pelaajaksi toista kauttaan pelanneiden joukkueen (Sophomores) voitettua tulokaspelaajien joukkueen (Rookies).


title: Andre Iguodala

text: Allen Iversonin siirryttyä Denver Nuggetsiin joulukuussa 2006 Iguodalan odotettiin nousevan 76ersin uudeksi johtohahmoksi. Hän paransikin tilastojaan hyvin edellisistä kausista.


title: Andre Iguodala

text: Iguodala pelasi Philadelphia 76ersissä kahdeksan kauden ajan. Hän oli näinä vuosina (2004–2012) neljästi joukkueensa eniten pisteitä tehnyt pelaaja ja teki parhaimmillaan lähes 20 pistettä per ottelu (korkein pistekeskiarvo 19,9 kaudelta 2007–2008). Elokuussa 2012 hän siirtyi Denver Nuggetsiin oltuaan osa neljän joukkueen välistä pelaajakauppaa, jossa muita siirtyneitä pelaajia olivat muun muassa 76ersin hankkima Andrew Bynum ja Los Angeles Lakersin hankkima Dwight Howard.


title: Andre Iguodala

text: Iguodala on voittanut Golden State Warriorsissa NBA:n mestaruuden vuosina 2015, 2017 ja 2018.


title: The Ritual

text: The Ritual on thrash metal -yhtye Testamentin vuonna 1992 julkaistu viides studioalbumi. Tällä albumilla Testament siirtyi thrash metal -tyylistään perinteisemmän heavy metallin suuntaan.


title: Gargoyle – kammottava kostaja

text: Gargoyle – kammottava kostaja () on vuonna 2004 ensi-iltansa saanut yhdysvaltalainen toimintakauhuelokuva. Elokuva sai ensi-iltansa poikkeuksellisesti ensimmäisenä Venäjällä muutamaa päivää aikaisemmin ennen Yhdysvaltain ensi-iltaa. Elokuvan ohjasi Jay Andrews, joka oli myös mukana elokuvan tuotannossa ja käsikirjoituksessa. Muut käsikirjoittajat olivat Ion Ionescu ja Bill Munroe. Pääosaa esittivät Michael Paré ja Sandra Hess sekä Fintan McKeown, Kate Orsini ja Tim Abell.


title: Gargoyle – kammottava kostaja

text: Kaksi CIA-agenttia lähetetään Bukarestiin, Romaniaan ratkaisemaan kidnappausjuttua. He huomaavat jotain selittämätöntä: ilkeä gargoili, jonka luultiin aikaisemmin kuolleeksi ja kadonneen ikuisiksi ajoiksi, on nyt palannut takaisin kostamaan.


title: Gibson Moderne

text: Gibson Moderne on kitarayhtiö Gibsonin vuonna 1958 julkaisema kitaramalli. Se oli yksi kolmesta kitaramallista joita yhdessä kutsuttiin "modernistic serieksi". Siihen kuului Modernen lisäksi Flying V sekä Explorer, jota siihen aikaan kutsuttiin vielä Futuraksi.


title: Gibson Moderne

text: Moderne epäonnistui mallina. Sen valmistus ei koskaan edes alkanut kunnolla, vaikka mallista oli tehty patentti vuonna 1957. Sitä kuten muutakin Modernistic series -sarjaa moitittiin liiasta uudenaikaisuudesta. Nykyään Moderne on keräilyharvinaisuus, koska sitä on valmistettu hyvin pieni määrä.


title: Gibson Moderne

text: Modernea ruvettiin sittemmin valmistamaan uudelleen vuonna 1982.


title: Ferdinand V

text: Ferdinand V voi tarkoittaa seuraavia hallitsijoita:


title: Kaarlo Soinio

text: Kaarlo Kyösti Soinio (synt. Karl Gustaf Salin, 28. tammikuuta 1888 Helsinki – 24. lokakuuta 1960 Helsinki) oli suomalainen voimistelunopettaja, urheilutoimittaja, voimistelija ja jalkapalloilija, joka kilpaili vuosien 1908 ja 1912 kesäolympialaisissa. Myöhemmin hän oli Helsingin kaupungin apulaispoliisimestari.


title: Kaarlo Soinio

text: Soinio oli mukana Suomen voimistelujoukkueessa, joka voitti miesten joukkuevoimistelun olympiapronssia Lontoossa 1908. Neljä vuotta myöhemmin Tukholman olympialaisissa Soinio oli Suomen jalkapallomaajoukkueessa, joka sijoittui neljänneksi. Hän pelasi Suomen ensimmäisessä ottelussa Italiaa vastaan, mutta loukkaantui ja joutui jäämään pois muista otteluista. Joukkueeseen kuului myös hänen nuorempi veljensä Eino Soinio.


title: Kaarlo Soinio

text: Kaarlo Soinio oli Suomen jalkapallomaajoukkueen kapteeni sen pelatessa kaikkien aikojen ensimmäisen maaottelunsa 22. lokakuuta 1911 Ruotsia vastaan. Kaikkiaan hän pelasi urallaan kolme maaottelua. Kotimaassaan hän edusti Helsingin Jalkapalloklubia, jonka perustajajäseniin hän kuului. Hän voitti HJK:n riveissä Suomen mestaruuden vuosina 1911 ja 1912. Voimistelijana hän edusti Ylioppilasvoimistelijoita.


title: Kaarlo Soinio

text: Urheilu-uransa jälkeen ”Keppari” Soinio työskenteli Suomen Urheilulehden päätoimittajana vuosina 1913–1917 ja Helsingin Sanomien urheilutoimittajana vuosina 1918–1957. Suomen Palloliiton hallituksessa hän istui vuosina 1910–1935. Kansainvälisenä erotuomarina hän toimi sekä jalka- että jääpallossa.


title: Libba Bray

text: Libba Bray (oik. Martha E. Bray, s. 11. maaliskuuta 1964 Alabama) on yhdysvaltalainen nuortenkirjailija. Häneltä on suomennettu teos "Kauhun ja kauneuden valtakunta", joka on ensimmäinen osa Brayn kirjoittamasta trilogiasta. Suomentamattomat jatko-osat ovat nimiltään "Rebel Angels" ja "The Sweet Far Thing". Bray asui Teksasissa 26-vuotiaaksi, kunnes muutti New Yorkiin, jossa hän yhä asuu miehensä ja poikansa kanssa. Hänen isänsä oli saarnaaja ja äiti opettaja. Hän on opiskellut teatteria yliopistossa.


title: Libba Bray

text: Bray joutui 18-vuotiaana vakavaan auto-onnettomuuteen ja joutui käymään läpi 13 leikkausta kuudessa vuodessa korjatakseen kasvonsa. Hänellä on keinotekoinen vasen silmä onnettomuuden seurauksesta.


title: Hygieian malja

text: Hygieian malja on farmasian symboli, jonka alkuperä on kreikkalaisessa mytologiassa. Terveyden ja puhtauden jumalatar Hygieia kuvattiin antiikin taiteessa käärmeen kanssa, joka oli kietoutunut hänen käsivartensa ympärille ja joi hänen toisessa kädessä pitelemästään maljasta.


title: Hygieian malja

text: Käärmeet on liitetty lääketieteeseen ja parantamiseen jo antiikin aikana, koska niiden nahanluonti oli uudistumisen ja elpymisen vertauskuva.


title: Red Serpent

text: Red Serpent on vuonna 2002 ensi-iltansa saanut yhdysvaltalainen toimintaelokuva. Elokuvan ohjasi Gino Tanasescu ja käsikirjoitti Drew Fleming. Pääosaa esittivät Roy Scheider, Michael Paré ja Oleg Taktarov.


title: Red Serpent

text: Steve Nicholas ("Michael Paré") on tavanomaisella työmatkalla Moskovassa järjestämässä laivakuljetuksia Yhdysvaltoihin. Liikeneuvottelut sujuvat rutiinilla, kunnes Steve joutuu häikäilemättömän huumekartellin pelinappulaksi ja hänet pakotetaan mukaan huumeiden salakuljetusoperaatioon. Lisäksi gangsterit sieppaavat Steven tyttären, koska he haluavat vakuuttua hänen yhteistyöhaluistaan. Epätoivoinen Steve saa avukseen entisen KGB-agentti Sergein ("Oleg Taktarov"), joka käy omaa taisteluaan kartellia vastaan.


title: Viemäripumppu

text: Viemäripumppu, arkikielessä imukuppi, tulisuudelma tai karhupumppu, on erilaisten viemäreiden avaamiseen tarkoitettu työkalu, jossa on useimmiten puinen varsi ja kuminen imukuppimainen pää. Tukos avataan mekaanisella pumppaamisella: viemäripumpun imukuppi liikuttaa vettä edestakaisin, kunnes tukos aukeaa.


title: Lauri Tanner

text: Lauri Arvo Tanner (20. marraskuuta 1890 Helsinki – 11. heinäkuuta 1950 Helsinki) oli suomalainen voimistelija ja jalkapalloilija, joka kilpaili vuoden 1912 kesäolympialaisissa.


title: Lauri Tanner

text: Tanner oli mukana Suomen voimistelujoukkueessa, joka voitti Tukholmassa 1912 olympiahopeaa miesten vapaaohjelmassa. Hän kuului samoissa kisoissa myös Suomen jalkapallomaajoukkueeseen. Hänen ainoa pelinsä oli pronssiottelu, johon hän pääsi Ragnar Wickströmin loukkaannuttua ja jonka Suomi hävisi Alankomaille 9–0. Urallaan Tanner pelasi kaikkiaan kolme jalkapallomaaottelua ja teki niissä kaksi maalia.


title: Lauri Tanner

text: Kotimaassaan Tanner edusti Ylioppilasvoimistelijoita ja Helsingin Jalkapalloklubia. Edellisen riveissä hän voitti Suomen mestaruuden joukkuevoimistelussa vuonna 1912 ja jälkimmäisen riveissä jalkapallossa vuosina 1911, 1912, 1917, 1918 ja 1919.


title: Lauri Tanner

text: Ammatiltaan Lauri Tanner oli lääkäri. Hän oli myös Helsingin yliopiston voimistelulaitoksen johtaja vuosina 1945–1950. Urheilujohtajana hän toimi muun muassa Suomen Palloliiton hallituksen jäsenenä (varapuheenjohtaja vuosina 1919–1927), SVUL:n varapuheenjohtajana vuosina 1935–1948, Suomen Olympiakomitean hallituksen ja valtuuskunnan jäsenenä, Suomen Poikaurheiluliiton puheenjohtajana, HJK:n johtokunnan jäsenenä, Suomen Verkkopalloliiton varapuheenjohtajana sekä Urheilulääkäriyhdistyksen puheenjohtajana.


title: Vapauden kansa

text: Vapauden kansa (ital. "Il Popolo della Libertà" eli, PdL) oli italialaisen miljardöörin Silvio Berlusconin johtama keskusta-oikeistolainen puolue. Puolue syntyi kun Forza Italia ja Alleanza Nazionale yhdistyivät maaliskuussa 2009. Puolueen toiminta siirrettiin marraskuussa 2013 uuteen puolueeseen, jolla on vanha nimi Forza Italia.


title: Vapauden kansa

text: Ennen puolueeksi muuttumista PdL oli oikeistopuolueiden koalitio vuoden 2008 vaaleissa.